text:
Mu gihe hari abaturage bagitaka ko bamaze igihe batarahabwa amafaranga y’ingurane z’ahashyizwe ibikorwa by’inyungu rusange, Ikigo cy’Igihugu gishinzwe imiturire (RHA) gisobanura ko ikibazo cy’ibyangombwa by’ubutaka kiri mu bitinza kwishyura abaturage, gusa ngo abatishyuwe nyuma y’amezi 4 babaruriwe bahabwa inyungu ya 5%.
Iyo ugeze ahantu hanyuranye hashyizwe ibikorwa by’inyungu rusange, yaba amashanyarazi, imihanda, amashuri n’ibindi; ntushobora kubura gusanganirwa n’ibibazo by’abavuga ko batahawe ingurane ku mitungo yabo yangirikiye aho ibyo bikorwa byashyizwe ndetse abenshi bashimangira ko igihe baba bamaze imyaka batarishyurwa.
Bamwe bo mu Karere ka Gicumbi na Burera ahanyujwe umuhanda Base-Gicumbi ndetse n’umuyoboro w’amashanyarazi wahanyujijwe, bamaze imyaka isaga 3 batarishyurwa.
Nyiramaharaza Nsanzumuhire, umuturage wo mu Karere ka Burera yagize ati ‘‘Bashyize imbago ku muryango w’inzu igana kuri kaburimbo, imashini irayimena, baza kubibarira rimwe ibyangombwa turabibaha, turifotoza birarangira twajya kubaza ngo nimutegereze. Baba baratwishyuye mu kwa 6, mu kwa 7 ntibatwishyura, ukwa 8, ukwa 9 na ko kurarangiye.’’
Muhizi Lawurenti wo mu Karere ka Gicumbi avuga ko tarhabwa ingurane kandi hari bagenzi be bahwe.
Ati ‘‘Nta kintu bambwiye nabonye abandi babishyuye mbaza mu buyobozi bwose biranga; tuzi ko igiciro cy’igitsitsi ari 6500, kuko ntarishyurwa sinzi uko babibara; amafaranga nayabwirwa n’iki ntayo twari twasinyira?’’
Itegeko rigena uburyo bwo kwimura abantu ku nyungu rusange ryo mu mwaka wa 2015, riteganya ko n’ubwo nta muntu wemerewe kubuza ko hari igikorwa cy’inyungu rusange kinyuzwa mu butaka bwe, rinateganya ko icyo gikorwa gikorwa ari uko nyir’ubutaka abanje kwishyurwa indishyi ikwiye.
Umukozi mu Ishami rishinzwe kwimura abantu ahashyirwa ibikorwa by’inyungu rusange, muri RHA, Kobukeye Frank asobanura ko usibye amakosa ari ku ndangamuntu, ngo ikibazo cy’ibyangombwa by’ubutaka kiri mu bitinza iyishyurwa ry’ingurane.
Yagize ati ‘‘Kugira ngo umuturage agaragaze ko umutungo ari uwe asabwa ibyangombwa, iyo atabifite habanza kwishyurwa ba bandi bujuje ibyangombwa abandi bagasabwa kubyuzuza kuko baba batabifite noneho ugasanga ntibishyuriwe icyarimwe.’’
Ku rundi ruhande, abayobozi mu nzego z’ibanze bashimangira ko abaturage bishyurirwa igihe kereka abafite ibibazo byihariye.
Itegeko kandi riteganya ko hatangwa indishyi ikwiye ku igenagaciro riba ryakozwe, umuturage utaryishimiye akagoresha irye; gusa abaturage bavuga ko bigoye gukora igenagaciro ryabo ahubwo ngo bahitamo gufata amafranga babariwe.
Kabirigi JMV wo mu Karere ka Gicumbi yagize ati ‘‘Ntacyo nagombaga kubaza kuko batubwiye ko ubyanga batazagaruka kubibarura, urabona nawe aho abandi bibageze babaza. Bari bambaruriye ibiti 1200, nyuma babarura ibiti 400; ibikorwa nk’ibi by’inyungu rusange bajye bahita babiha agaciro, cyangwa baduhe resi z’ibyo babaruye kandi akishyurirwa igihe.’’
Umunyamategeko Nizeyimana Elia, avuga ko hari ingingo z’amategeko zirengera abaturage bataherewe ku gihe indishyi babariwe bityo, ngo aho batanyuzwe ni ngombwa kwisunga amategeko kugira ngo barenganurwe.
Yagize ati ‘‘Bagiye kubishyura ubungubu bakagombye kubara agaciro ubutaka bufite nyuma y’imyaka ishize yose: icyo ni ikintu kigomba kwitabwaho, kimwe na bariya batinze kwishyurwa ku mpamvu zitabaturutseho, si amakosa yabo wenda ni urwego rutarafata imyanzuro, icyo gihe bagomba kubabarira ku giciro kiriho uwo mwaka.
Itegeko riteganya ko indishyi y’agaciro k’ubutaka n’ibyabukoreweho ihabwa uwimurwa kandi ikabarwa hashingiwe ku biciro biri ku isoko n’indishyi y’ihungabana ritewe no kwimurwa kwa nyir’umutungo.
Buri mwaka hashyirwaho ibiciro by’ubutaka mu gihugu hose bikagenderwaho mu kugena agaciro k’umutungo.


c: text/html

text:
Neoprene Yiruka Yiruka Vest hamwe nu mifuka 2 nini
Ibicuruzwa birambuye
Kuki uduhitamo
Ibisobanuro
Igicuruzwa ni iki
Iyi sakoshi yimyenda ikora hamwe nu mifuka 2 minini.Imwe kuri terefone zigendanwa, ukoresheje ibikoresho bya PVC, byoroha mugukora ecran ya terefone igendanwa.Ikindi ni icupa ryamazi.Umufuka muto muto ku bitugu urashobora gufata urufunguzo nibintu bito.Imbere mu mufuka uhishe urashobora gufata amafaranga n'amakarita.Numufatanyabikorwa mwiza kugirango amaboko yawe yubuntu mugihe cya siporo.
1. Uburebure bwa 6mm bwatobotse neoprene, butagira amazi, buramba, bworoshye.
2. Hamwe nimifuka ibiri ya terefone igendanwa nicupa ryamazi.
3. Umukandara utanga ibitekerezo utanga siporo nijoro.
4. Imbere mu mufuka uhishe amafaranga n'ikarita.
5. Imifuka ibiri murutugu imwe ifite clip yurufunguzo nimwe hamwe na Velcro ikintu gito.
1. Uruganda rwimyaka 15+
2. OEM / ODM yakiriwe neza, icyitegererezo mugihe cyiminsi 3 niba ibikoresho rusange
3. ISO9001 / BSCI / SGS / CE / RoHS / Kugera ku byemezo
4. Kurenga 2% byigipimo cyinenge cyo kurinda indishyi
5. Tanga uburinzi bwo gutinda
Kwiruka veste nigicuruzwa cyagenewe abakunzi ba siporo.Waba uri inararibonye muri marato cyangwa kwiruka novice, ugomba kwambara ikoti ryiruka.Irashobora gukoreshwa mubushuhe mubihe bikonje, nkinama yumutekano (hamwe numurongo ugaragaza) nijoro, kandi nkuburinzi kubiruka, guha ukuboko kugenda no kuzunguruka bihagije.

robotstxt: allowed

filter: keep


text:
UMUNSI MUKURU W’UMUTIMA MUTAGATIFU WA YEZU, 19/06/2020
Amasomo: Ivug 7, 6-11; Zab 102, 1-2, 3-4, 6-7, 8.10; 1 Yh 4, 7-16; Mt 11, 25-30
Ku wa Gatanu nyuma y’Isakaramentu Ritagatifu, duhimbaza Umutima Mutagatifu wa Yezu Kirisitu. Amasomo matagtaifu ya none aradufasha kwitegereza umutima wa Yezu, bidufashe koroherwa mu mitima yacu kandi tworohereze n’abafite imitima yashenjaguritse.
Mu ijambo rimwe, none twibukijwe Urukundo. Uhoraho yabwiye umuryango we ko yawuhisemo kubera Urukundo awufitiye. Yohani intumwa yatubwiye ko Imana ari Urukundo. Yezu mu Ivanjli ati: “mundebereho kuko ngira umutima ugwa neza kandi nkoroshya”.
Twishimira ko twamenye Imana y’ukuri Aburahamu umubyeyi wacu mu kwemera yakurikiye. Mbere y’uko Imana iyo yigaragariza abantu, muntu yari yarazahaye atazi aho agomba kugana. Yari agowe aboshywe ari mu bucakara bumuremereye. Uko Abayisiraheli bari babayeho mu Misiri, bidushushanyiriza uko amahanga yariho muri rusange. Hose hari ubucakara, abantu bamwe ari ibikoko biragiye abandi! Aho Imana yigaragarije ikabakura mu bucakara, ibihe bishya byaratangiye. Yego imigirire ya kinyamaswa ntiyacitse ariko nibura umuryango w’Imana wamenye Amategeko n’Amabwiriza agomba kugenga imibereho yabo.
Mu gihe cy’Isezerano Rishya, Yezu Umwana w’Imana yeretse abantu uko bakwiye kubaho bagana Imana Umushoborabyose bamenye muri We. Itegeko rimwe rukukmbi yagize urufunguzo rw’andi yose, ni Urukundo. Umutima we wuzuyemo urukundo. Imana yo Rukundo yaje isanga abantu mu Mwana wayo Yezu Rukundo rushyitse. Yagiraga neza aho anyuze hose. Yatangarije abantu bose ko Urumuri rugomba kumurikira umuntu wese uvutse ari We nyine Jambo w’Imana Uhoraho. Yagaragaje ko Urukundo ari rwo rubeshaho rukageza mu ijuru. Umutima we ni Urukundo ruzima rwuzuye rwose.
Mu kurangamira umutima we, tutihenze turebe mu mitima yacu. Ha handi kure ijisho rya muntu ritagera. Iyo ngiyo hirya hatagaragara. Iyo Imana y’Ukuri ituyemo, umuntu agira umutima mwiza akabera abandi ibyishimo akabafasha uko ashoboye kwigiramo ubuzima. Iyo twirebye tutihenze, dusanga umutima wacu akenshi wararanzwe n’inzarwe y’ibyaha. Muntu asaya mu byaha byishi akabura uko atera imbere mu butungane. Usibye ibyaha byinshi bijyanye na kamere y’inyantege nke nk’ibyifuzo bibi by’umubiri bijyana mu busambanyi n’ukurarikira ibintu n’ubutunzi adakeneye, hari indi kabutindi idutandukanya na Yezu. Ni ya yindi yiyicaza mu mutima wacu maze urwango n’ukwigizayo abandi bikatubata. Nta rukundo rwigizayo abandi. Umuntu wese wifitemo kwigizayo abandi, uwo ntiyamenye Imana nk’uko Yohani abiduhuguramo. Cyangwa se umuntu wese ureba ubabaye ntamwiteho, ntamugirire impuhwe kubera impamvu iyo ari yo yose, uwo ntakwiye kwirwa asakuza ngo arigisha urukundo rw’Imana. Kuvuga urukundo, kurwamamaza no kurwigisha nyamara mu ndiba y’umutima wawe nta rurangwamo, uba uta igihe kandi ugitesha n’abandi.
Hari byinshi bituremereye kubera ko urukundo rwakonje mu mitima yacu. Yezu yadusabye kubifata tukabimuhereza akabitwikira mu Mutima we utuza kandi woroshya. Ni we Karuhura. Adufitiye Urukundo n’Impuhwe. Dupfukame imbere ye tumwizeye. Tumushengerere tumukunze dutahe ibyatumunze tubite uko.
Yezu ugira umutima utuza kandi woroshya, imitima yacu yigire nk’uwawe. Mubyeyi Bikira Mariya wowe ufite Umutima utagira inenge, turakwiyeguriye. Batagatifu namwe Batagatifukazi b’Imana, turabashima, namwe mudusabire.
Padiri Cyprien Bizimana


text:
Bralirwa yihaye intego ko mu mwaka wa 2020, nibura 60% z’ibyo ikenera mu kwenga ibinyobwa yaba ibikura mu Rwanda, ibi byatumye ishora mu bikorwa by’ubuhinzi cyane cyane ubw’ibigori nka kimwe mu byo ikenera yenga inzoga kandi gisanzwe cyera mu Rwanda.
Mu mwaka wa 2010, ubuyobozi bwa Bralirwa na Minimex bwashoye ku buryo bungana mu buhinzi muri Ndego mu Karere ka Kayonza mu mushinga wiswe Bramin. Ni ku nkuka z’ikiyaha cya Ihema ahatunganyijwe hegitari 650. Kugeza ubu hegitari zigera kuri 337 zihingwa mu buryo buhoraho kuko huhirwa mu buryo bugezweho hifashishijwe amazi bakurura muri icyo kiyaga.
Imirimaa ya Bramin uyirebera ahirengeye
Umuyobozi wungirije ushinzwe ubuhinzi muri Bramin, Nsabimana Stanislas, avuga ko ubuhinzi buhakorerwa bwibanda ahanini ku bigori, biri ku buso bwinshi kuko muri iki gihembwe biri kuri hegitari 165, bagahinga n’ibishyimbo kuri hegitari biri 26, na hegitari 26 ku bwoko bw’ingano bushya bukigeragezwa mu Rwanda bwitwa barley, na hegitari 26 ku birayi, ahandi hasigaye hagahingwa ubwoko bw’imboga butandukanye.
Nsabimana Stanislas ushinzwe ubuhinzi muri uyu mushinga
Uretse ibigori bikoreshwa na Bralirwa mu kwenga inzoga, ibindi bihingwa avuga ko babigurisha ku baturage b’ako gace, ndetse bikanafasha mu gutunga abakozi bagera kuri 80 bahakorera mu buryo buhoraho.
Aha ni mu cyanya cya Pariki y’Akagera, niho hafatirwa amazi bakoresha, ku kiyaga cya Ihema, iyi nzu irimo imashini zizamura amazi ku muvuduko wa metero kibe 580 ku isaha (580m3/h)
Aha ni mu mirima hagati, hari idamu ibikwimo amazi akizamurwa mu kiyaga mbere yo gukoreshwa, ibika metero kibe 8400 z’amazi (8400m3)
Nsabimana asobanura ko guhinga mu buryo bugezweho byongera umusaruro ku buso, ariko ko wiyongera buhoro buhoro bitewe n’impamvu z’ubutaka, imbuto n’inyongeramusaruro zikoreshwa.
Agira ati "Umusaruro uriyongera kuko dutangira guhinga igihingwa cya mbere muri Gicurasi umwaka wa 2013, ibigori twahinze bwa mbere twabyejejeho toni enye n’igice kuri hegitari, ariko uko twagendaga twiga ubutaka tunamenya inyongeramusaruro tugomba gukoresha, umusaruro wagiye wiyongera kuko mu mwaka wa 2016 twari tumaze kugera kuri toni 8 z’ibigori kuri hegitari. Ibirimo ubu dushobora kuzagera kuri toni icyenda ariko intego ni ukugera kuri toni 12 kandi ndahamya ko tuzarangiza umwaka wa 2020 iyo ntego twayigezeho".
Hakoreshwa imashini zitembere mu murima zuhira imyaka
Guhinga kijyambere ni ibintu bisaba ishoramari, Nsabimana avuga ko gutunganya ubutaka gusa byatwaye miliyari zisaga eshatu z’amafaranga y’u Rwanda, agira ati "Dutangira mu 2010 hari ishyamba nk’uko mubona duturiye Pariki y’Akagera, byasabaga kubanza kuhatunganya. Mu mpera za 2012 nibwo twatangiye gushyiramo izi mashini zuhira, muri Gicurasi 2013 dutangira guhinga neza, hari hamaze kugenda byibura miliyari eshatu na miliyoni magana ane, kandi byagiye byiyongera kuko ubutaka busaba guhozaho".
Abaturage bakora muri iyi mirima, bavuga ko byabafashije kwiteza imbere cyane ko aka gace gakunze kugira amapfa cyane.
Bamwe mu bo twasanze mu kazi baduhaye ubuhamya
Nsengiyumva Theodore wo muri Ndego, avuga ko atandukanye cyane n’abadakorera muri Bramin, avuga ko byamufashije kujya mu kimina kimufasha kuzigama, akaba yarabashije kubaka inzu atuyemo n’umugore we n’umwana. Ikindi kandi ni uko abahakorera bose bishyurirwa ubwisungane mu kwivuza ku bantu batatu, ufite umuryango ubarengeje akiyongereraho.
Mukagasana Christine w’imyaka 45, yatangiranye na Bramin mu mwaka wa 2010, agira ati, "Aha hantu haradufashije cyane, hari ikibina mbamo ntangamo ibihumbi birindwi magana atanu ku kwezi, aha hamfasha kuyabona. Ikindi ntunze abana batandatu biga kandi ndi umupfakazi".
Batamuriza Aline Pascal ushinzwe Itumanaho muri Bralirwa, avuga ko gushora mu buhinzi bigamije kugabanya ibyo Bralirwa ikura hanze byakabaye biva mu Rwanda, agira ati, "Impamvu y’uyu mushinga, ni uko twumvaga ko mu bintu dukeneye mu kwenga inzoga, ibyinshi twajya tubikura hano mu Rwanda kuko bishoboka. Ikindi harimo no guteza imbere imibereho y’abaturage".
Batamuriza asobanura impamvu z’uyu mushinga
Uretse uyu mushinga, Batamuriza avuga ko mu mwaka ushize bari bafite umushinga wakoranye n’amakoperative y’abahinzi b’ibigori 50 bo mu karere ka Rwamagana, babafasha kongera umusaruro kuri hegitari ndetse no kunoza umusaruro ku buryo ugera igihe cyo kujya ku isoko wujuje ubuziranenge.
Uyu muyobozi yagaragaje ko kugabanya ibyo Bralirwa itumiza mu mahanga ikoresha mu rwengero, bizagabanya icyiguzi bibasaba kuko iyo bivuye hanze biza bihenze cyane kubera ingendo ndende kurusha uko byagurirwa mu Rwanda, mu mwaka ushize ikaba yari igeze kuri 32%.


text:
Mu mahugurwa yabanjirije inama ya Bureau Politiki y’ishyaka Democratic Green Party of Rwanda (DGPR) kuri uyu wa Gatandatu tariki 7 Werurwe 2020, Depite Dr. Frank Habineza uriyoboye yahwituye bamwe mu barwanashyaka be bagifite ingeso z’ubusinzi no kutitabira gahunda za Leta kubicikaho.
Muri aya mahugurwa yibanze ku myitwarire, Dr. Frank Habineza yagize ati, “Hari ibintu tuba tugomba kwirinda, nk’ubusinzi. Nk’umurwanashyaka unywa agacupa ugasinzirira mu kabiri bakaza kuguterura, rwose bisebya ishyaka, ntabwo tuvuze ngo ntibyemewe kunywa agacupa, ni uburenganzira kunywa agacupa n’agatabi kawe ariko urumogi OYA!”
Yabibukije kandi kwirinda inzoga zitemewe kuko nazo ari ibiyobyabwenge kandi by’umwihariko umurwanashyaka agomba kubyirinda, ndetse n’ibinyobwa byemewe bakirinda kurenza urugero bagasinda kuko bitajyana no kuba umunyapolitiki. Yabibukije kandi kwirinda amakimbirane yo mumiryango, agaragaza ko akenshi akururwa n’ibyo biyobyabwenge n’ubusinzi.
Dr. Habineza yabasabye no kwitabira gahunda za Leta, agira ati, “Umunyapolitiki agomba kwitabira ibikorwa bya Leta, ibikorwa by’umuganda n’ibindi, kandi ukigaragaza ntiwihishe, ugatanga ibitekerezo byawe ukanagaragaza ishyaka ubamo”.
Yavuze ko hari abantu bamwe azi barangiza umuganda rusange w’abaturage bakawuhindura politiki, bakawukoramo inama ya politiki, asaba abarwanashyaka be kwamagana imikorere nk’iyo bakagaragaza ko batari muri ayo mashyaka kandi bagasaba ko havugwa ibya Leta abaturage bose b’ibonamo, ndetse ko bibaye ngombwa bahamagara polisi kandi yizeye ko itabirebera.
Me Hitimana Sylvestre, ni umwe mu barwanashyaka akaba na Komiseri muri DGPR, avuga ko gukora politiki atari uguhangana ahubwo ari uguharanira imibereho myiza y’abenegihugu, agira ati, “Umunyapolitiki ubundi aba agamije kugera ku butegetsi kugirango afashe abaturage kugera ku mibereho myiza, ariko kugirango ugere kuri iyo ntego, ugomba kubikora mu bwubahane bw’abandi banyapolitiki mudahuje ishyaka, wirinda gusebanya, n’amacakubiri”.
Naho Mukansanga Denyse we ni umubitsi wungirije w’iri shyaka, nawe agaragaza ko aya mahugurwa ari ingirakamaro, agira ati, “Aya mahugurwa aje yari akenewe, hari ibyo ushobora gukora utari uzi ko ariko wari ukwiye kwitwara. Batweretse uko umunyapolitiki muzima agomba kwitwara muri sosiyete, uko ugomba kwitwara mu bihe by’amatora ndetse no mu bihe bisanzwe, n’uko ugomba kubana n’abandi mudahuje ishyaka. Uwo mudahuje imyumvire ntabwo ari umwanzi wawe, mwese muraharanira kubaka igihugu kugirango gitere imbere”.
Ishyaka DGPR rimaze imyaka igera kuri irindwi rikorera mu Rwanda, mu mwaka wa 2017 ryatanze umukandida ku mwanya wa Perezida wa Repubulika ariko ntiyabasha gutsinda, umwaka ukurikiyeho ryiyamamaza mu matora y’abagize inteko ishinga amategeko ngo bahagararirwe, ni amatora yahiriye iri shyaka kuko ubu rifitemo imyanya ibiri.


text:
Itsembabwoko ry’Abayahudi
Itsembabwoko ry’Abayahudi [1] cyangwa Jenoside y’Abayahudi [2] (izina mu kiyahudi שואה)
Leta y’Abadage (Großdeutsches Reich) yakoze gahunda yo kurimbura imbaga y’abayahudi igeze kuri 6.000.000 hagati ya 1938 na 1946. Bishe n abanazi n abandi babafashije mu Budage no mu Burayi bwose bwari bwigaruriwe na leta ya Hitler.
Irondakoko ryibasiye abayahudi bita antisémitisme ni ryo rikuru cyane ryabaye mu madini, mu bukungu, muri politike no mu muco. Leta ya Hitler niyo yarigize ingengabitekerezo ya jenoside. Batangira kwirukanwa mu Budage, bamwe barahava. Abasigaye baricwa mu bihugu byose byari byatsinze : Pologne, Autriche, URSS, France, Pays-Bas, Belgique, Grèce, Yougoslavie n’ahandi. Jenoside y’Abayahudi yitwa shoah (שואה) bivuga gutsembwatsembwa (destruction totale, destruction absolue, catastrophe écrassante). Hari n’igihe bakoresha ijambo Holocauste , bivuga gutangwaho igitambo (une immolation entièrement consommée). Ayo magambo ariko ashobora no gukoreshwa ku zindi jenoside zabaye ahandi.
Abayahudi ndetse n’abandi bishwe n’abanazi bagiye bakusanyirizwa mu bigo, byitwa camps de concentration . Ariko hari n’ibindi byitwaga ibigo by imirimo (camps de travail), hakaba ibindi byitwaga iby imfungwa z’intambara (camps pour prisonniers de guerre), ndetse habaga n’ibyo bitaga iby’agateganyo (camp de transit). Hakaba ariko cyane cyane ibigo by’urupfu (camps d extermination ou de la mort). Byose hamwe byari hafi 30. Ibizwi cyane ni Buchenwald, Bergen-Belsen, Mauyhausen, Auschwitz, Birkenan, Chelmo, Treblinka, Belzec, Sobidor, Na Majdaneki.
Urupfu rw umwihariko rw’abayahudi ni ukwicishwa uburozi bwa Gaz Bafungiranaga abayahudi mu bikamyo bifungiranye hose, cyangwa mu byumba binini bifungiranye hose, bakoherezamo uburozi bw’umwuka wa GAZ (Zyklon B) Bagapfa nyuma y’iminota 15-20.
Abayahudi bicanywe n’abandi bantu batari abayahudi, bamwe bazize ibyo bakoraga, abandi kubera ibyo bangaga gukora cyangwa gusa kubera icyo baricyo. Abo ni nk’abakomunisti, abasosiyalisti, abaliberali, abasendikalisti, abitwa « homosexuels », abo mw idini rya « Témoins de Jéhovah », abitwa « Tsiganes ».
Abandi bishwe ari benshi ni imfungwa z’intambara z’abasovietike : hishwe hafi 3.300.000. Abandi bishwe ari benshi ni aba SLAVES bo muri U.R.S.S. no muri Pologne : hishwe hamwe hagati ya 19.000.700 na 24.000.000 y’abaturage . Abantu bose bazize jenoside y’abanazi bageze kuri 26.000.000, harimo 6.000.000 z abayahudi, hagati ya 500.000 na 1.000.000 y’abaTsiganes n abandi bagizwe cyane cyane n’abaslaves.
Notes[eindura | hindura inkomoko]
- ↑ http://www.irdp.rw/docs/jenoside.pdf
- ↑ "Ishami Rishinzwe Uburere Mboneragihugu, Ukwakire, 2006" (PDF). Archived from the original (PDF) on 2012-10-29. Retrieved 2010-12-25.
{{cite web}}: Unknown parameter
|deadurl=ignored (
|url-status=suggested) (help)


text:
Gen Kabarebe yavuze ingorane bagize bamaze gufata Nyagatare
Umujyanama wihariye wa Perezida Kagame mu by’umutekano, Gen James Kabarebe, yavuze ku ngorane bahuye na zo ubwo bari mu byishimo bamaze gufata Nyagatare mu rugamba rwo kubohora Igihugu, ibibazo bashyizwemo na bamwe mu basirikare badohotse ku nshingano bakigira kunywa inzoga.
Yabitangaje tariki 10 Gashyantare 2022, ubwo yaganirizaga abakozi 130 b’Ikigo cy’igihugu Gishinzwe Igororamuco aho barimo batorezwa mu Kigo cy’Ubutore cya Nkumba, mu kiganiro kijyanye n’insanganyamatsiko igira iti "Icyo tuvoma mu rugamba rwo kubohora Igihugu cyadufasha kurwanya ubuzererezi”.
Yababwiye uburyo abantu bashobora kunanirwa kugera ku nshingano zabo ntacyo babuze, ahubwo ikibazo kikaba imyitwarire mibi ya bamwe muri bo, ibyo bigakoma mu nkokora umugambi wa benshi, ari na ho yahereye atanga ingero ku ngorane bagiye bagira mu rugamba rwo kubohora Igihugu.
Ati “Tugeze Nyagatare, bitatu bya kane (3/4) by’abasirikare bafashe Nyagatare, byisanze mu madepo y’inzoga yabaga Nyagatare, yari amadepo manini cyane arimo za byeri zabaga mu Rwanda, icyo gihe ngira ngo zitwaga Mutzig sinibuka, ariko banywaga inzoga kuva mu gitondo amasaha 24, abasirikare babaga barwanira mu madepo amacupa amanuka banywa amayoga, Batayo hafi ya yose yabaga yasinze, ni uko byabaga bimeze”.
Arongera ati “Ibyo ntabwo ari ibanga, ni ibintu byabayeho, ikintu cyabaye iyo biza kuba tukabiheramo urugamba rukatunanira, ubu mba mfite isoni zo guhagarara imbere yanyu ngo mbivuge, ariko kubera ko byabayeho tukabitsinda ni yo mpamvu ntatinya kubivuga”.
Yavuze ko kurwana bari babishoboye, ariko kurwana nta ntego, nta cyerekezo, nta n’imyitwarire myiza (discipline) ngo ibyo nta hantu byageza abasirikare.
Yavuze kandi ko, aho i Nyagatare uburyo abasirikare bitwaye butari bukwiye aho ngo abanywa inzoga bakoze amakosa akomeye barasinda, ndetse ngo n’abatanywa inzoga ngo ntibigeze bifata, ahubwo ngo bahutse amadepo y’amata baranywa, ibyo yemeza ko bidashobora guhura n’intego bari bafite.
Gusa ngo amahirwe bagize muri icyo gihe, bagabweho igitero barakotana basubiza umwanzi inyuma, n’ubwo bahatakarije abasirikare benshi biganjemo abakuru.
Ati “Umwanzi yazanye n’Abafaransa n’Abazayirwa baturutse za Ngarama, za Mimuli, araza duhurira aho za Mimuli turarwana atwicira abasirikare bakuru, murumva ko kurwana muri ubwo buryo budashyize hamwe, budafite intego ntabwo byari gushoboka”.
Arongera ati “Ariko byose bigaterwa n’uko iyo Batayo yari irimo uruvange rw’abantu b’imyumvire idashyize hamwe, n’ingeso bagiye bakura hirya no hino aho bari bari na zo zitari nziza, yewe n’ibiyobyabwenge byarimo, urumva rero ni intego yari ikomeye cyane”.
Gen Kabarebe yabwiye abo bakozi b’Ikigo cy’igihugu Gishinzwe Igororamuco, ko kugorora abo bana bajya mu muhanda, bajya mu rumogi, mu nzoga no mu bujura atari akazi gakomeye nk’urugamba.
Ati “Iyo uvuga rero ngo uru rwego rushinzwe kugorora aba bana bajya mu muhanda, bajya mu rumogi, bajya mu mayoga, bajya mu bujura, ngo ni akazi gakomeye katunaniye ku buryo dukwiye kubivaho, kwaba ari ugukabya, ibyari bikomeye ni biriya twashoboye”.
Bamwe muri abo bakozi bitabiriye Itorero ry’Igihugu, nyuma yo kumva impanuro za Gen Kabarebe, bavuze ko zibahaye imbaraga nyinshi n’urugero rwiza, ruzabafasha mu kunoza akazi bashinzwe.
Umwe ati “Urugamba rwo kubohora Igihugu ni rwo rugamba rwari rukomeye cyane, kuko iyo baza kurutsindwa Igihugu cyacu ntikiba kiriho, kuba rero urugamba bararutsinze kandi bakaba bahari natwe tukaba duhari, dufite ibyiringiro ko n’urubyiruko rwacu, n’ubwo habayeho kuba rwajya mu biyobyabwenge, ntirirarenga, iki kibazo kizakemuka”.
Gen James Kabarebe, yasabye Abanyarwanda kurwana urugamba rwo kurwanya ibiyobyabwenge nk’ikibazo bakwiye kugira icyabo, birinda kubiharira bamwe ahubwo baharanira gushyira hamwe, mu kurandura icyo kibazo cyugarije urubyiruko rw’u Rwanda.
Ibitekerezo ( 1 )
Hakwiye kwigishywa abayobozi yuko iyo umuturage atabonye service asabye kandi yujuje ibyangombwa atibonamo igihugu cye,bikabyara ingaruka zigera no ku gihugu muri rusange,


text:
Imbere y’Umunyamabanga Nshingwabikorwa w’Umurenge wa Remera, kuri iki Cyumweru, tariki 31 Nyakanga 2016. Butera Knowless  na Ishimwe Clement barahiriye kubana akaramata bakurikije uko amategeko ya Repubulika y’u Rwanda abiteganya.
Ibyishimo byari byose ku amaso yabo
Ikweto zari zarabikiwe uyu munsi mukuru utari usanzwe mu buzima bwabo
Knowless ibyishimo byamusagaga ku amaso arahirira kubana akaramata na Clément
Umunezero wari wose ,
Mukanya barajya gusaba no Gukwa Butera … amafoto nayo arabashyika ho mukanya nti mucikwe
Amafoto: Plaisir Muzogeye/K2D


text:
Bamwe mubakorere muri iyi gare bavuga ko imaze igihe babwirwa ko izakorwa ariko ngo amaso yaheze mu kirere.
Habimana Eric ni umwe mu bashoferi twaganiriye, yagize ati “Ubuse koko wowe urebye iyi gare ukagereranya n’izindi wowe ubona tutarasigaye inyuma? Ikibazo cy’iyi gare rwose kiraduhangayikishije, iyo ari mugihe cy’izuba reba umukungugu uri aha, naho mu gihe cy’imvura ibyondo biba biraha wakumirwa, ntubona aho ukandagira.
[Ifoto] Gare ya Rwamagana ihora muri gahunda yo kubakwa ibikorwa bikabura
Undi ukorera muri iyi gare utashatse ko tumuvuga izina yagize ati “Iyi gare rwose tubona itazubakwa kuko nikenshi cyane batubwira ngo bagiye kuyubaka umwaka ugashira, n’undi ukurikiyeho bakaba ariko batubwira, reba nk’ubu mukwa 2 batubwiyeko mukwa 6 iba yatangiye kubakwa, ubuse turi mukwakangahe? Ubwo rero mbona nta cyizere rwose tuzaguma dukorere muri utu tuzu tw’amashitingi nyine ibyo tunabyibagirwe”.
Umuyobozi w’akarere ka Rwamagana Mbonyumuvunyi Rajab, avuga ko iyi gare itangira kubakwa vuba kuko imirimo yose yarangiye, yagize ati “Nibyo koko iriya gare ni keshi twateganyije kuyubaka bikanga ariko noneho ubu byose byararangiye turatangira muri uku kwezi kwa munani, impamvu itubatswe mu kwezi kwa gatandatu nk’uko twabibwiye abahakorera ni uko twasanze tugomba gutangirana n’ingengo y’imari y’umwaka kandi mukwa gatandatu twari turi gusoza undi turindira gutangirana n’uyu, ubu rero twamaze kwishyura abantu bose bimuwe ibikorwa bigiye gutangira mukwezi kuri imbere”.
[Ifoto] Mbonyumuvunyi Rajab, ubuyobozi w’akarere ka Rwamagana
Iyi gare ya Rwamagana ikaba imaze imyaka 3 igaruka mu mihigo y’akarere ariko ntiyubakwe, gusa ubungo muri uku kwezi kwa Kanama ikaba izatangira kubakwa, igice kimwe hazubakwa aho imodoka ndetse n’ibindi binyabiziga bizajya bihagarara ndetse n’abakata amatike hanyuma mumwaka utaha nibwa hazubakwa ikindi gice cy’ubucuruzi.


text:
Dufite uburambe bwimyaka 25 mubikorwa byo gutunganya amazi.Uruganda rwacu mu Bushinwa rwibanze ku iterambere ry’ikoranabuhanga riteye imbere, rizigama ingufu, ryangiza ibidukikije, kandi rikoresha neza amazi meza.
Ubucuruzi bwacu bwimbere burimo ibikoresho byo kuyungurura amazi, ibikoresho byo kwanduza, gushyushya hamwe nubushyuhe burigihe, ibikoresho bya spa nandi mashami.Ibicuruzwa byunganira byakozwe naya mashami bigezwa kurubuga rwumushinga ukurikije ibyo dukeneye umushinga, kandi bigashyirwaho kandi byubatswe iyobowe nitsinda ryacu ryumwuga.
Sisitemu yo Gutunganya Amazi yo Kwoga, Spas, Ahantu heza h'amazi na Parike
Sisitemu yo kuzenguruka amazi y'ibidendezi
Pompe yo koga niyo nkingi ya sisitemu yo gutunganya pisine.
Amazi asohorwa muri pisine, anyura muri sisitemu yo kuyungurura no kuyitunganya, hanyuma agakomeza gusubira muri pisine kugirango hatagira umwanda, imyanda na bagiteri muri pisine.
Amapompo akomeye yo koga ya pisine arakwiriye kubidendezi byo koga byingeri zose nubwoko bwose, uhereye kubidendezi bito byigenga kugeza kubidendezi binini byo koga.
Sisitemu yo kuyungurura
Sisitemu yateguwe neza izafasha kumenya amazi meza kuri pisine yawe.
Akayunguruzo gakomeye ko koga ka pisine kagenewe koza umwanda hamwe nindi myanda mito mumazi, kandi irashobora no kugabanya imikurire ya bagiteri na algae.
POOL NINI nuyoboye isi muburyo bwa tekinoroji yo kuyungurura kandi ifite intera nini yo koga ya pisine;Kuva kuri karitsiye yoroshye gushungura kumusenyi hamwe na diatomaceous isi (DE) muyunguruzi.
Sisitemu yo kwanduza amazi
Imiti yica udukoko ikoreshwa mu kwica mikorobe zisigaye mu mazi;ni igice cyingenzi mubikorwa byo gutunganya amazi kuko bagiteri nyinshi zishobora kwangiza ubuzima bwabantu.
Indwara ya Chlorine na Bromine
Igisubizo kizwi cyane kandi gisanzwe cyo kwanduza amazi ya pisine.Chlorine na bromine bifite akamaro kanini mukwica mikorobe, ariko bigomba kugenzurwa neza.Sisitemu zose zikomeye zo kuvura chlorine zakozwe muburyo bworoshye bwo gukoresha n'umutekano kubakoresha pisine.
Ozone
Nubuhanga bugenda bukundwa cyane cyane muri pisine.Ozone ikoresha atome ya ogisijeni kugirango isenye mikorobe ikoresheje okiside.Ugereranije na chlorine gakondo hamwe na bromine ishingiye kuri disinfection, ozone ifite ibyiza byinshi.Ozone ntishobora kwanduza amazi gusa, ariko kandi ikuraho ibisigazwa byimiti mumazi ya pisine.Ibisigisigi bya shimi birashobora gutera akavuyo mumazi, bigatanga impumuro nziza, kandi bikarakaza uruhu n'amaso.
Ultraviolet
Ukoresheje ultraviolet yumurambararo, bagiteri zidakora kandi ntizigire ingaruka.Ubu bwoko bwikoranabuhanga bufite ibyiza byinshi bya sisitemu ya ozone, ariko ntibisaba kugenzura ibipimo kuko nta miti irimo.
Sisitemu yo gushyushya no gutesha agaciro
Intego yacu ni ugutanga igisubizo cyiza cyo gushyushya no gutesha amazi pisine yawe nuburyo uyikoresha
Nkumukora, POOL NINI yishimiye kuba ishobora gutanga ibisubizo bitandukanye kugirango uhitemo uburyo bwo gushyushya pisine.
Ihame ryakazi ryo gushyushya pisine izuba ni ugukoresha ingufu zubusa zizuba kugirango ushushe amazi azenguruka hanyuma uyasubize muri pisine mubushyuhe bwo hejuru.
Amashanyarazi yo koga ya pisine, azwi kandi nka pompe yubushyuhe, akora mukuzana amazi mumashanyarazi hanyuma ugasubiza amazi ashyushye muri pisine.Guhorana ubushyuhe nubukonje bituma pisine yawe ishyuha.Hariho ubwoko bubiri bwamashanyarazi;isoko y'amazi n'amasoko y'ikirere.Nubwo byombi bikora kimwe, ubushyuhe bwamazi butanga ubushyuhe buva mumazi mumazi ya pisine yawe, mugihe ubushyuhe bwamazi bukoresha ubushyuhe buturuka mukirere.
Amapompo ashyushye aragenda akundwa cyane kubera ingaruka nke z’ibidukikije ndetse no gukoresha ingufu nyinshi.Gushyushya amazi ya pompe birashobora gukorera ahantu hadakwiriye gushyushya amazi
Ibikoresho bya pisine byo koga hamwe na sisitemu yakozwe kandi itangwa na GREATPOOL igurishwa kwisi yose binyuze mumurongo wabakozi, abubatsi, abakwirakwiza hamwe naba rwiyemezamirimo babigize umwuga.Bahitamo neza kandi bashireho ibicuruzwa, ibikoresho na sisitemu.Intego yacu nukugirango ibicuruzwa byacu bikore muri pisine, spas nibikoresho byamazi, byaba ubwubatsi bushya, kuvugurura cyangwa gukora.
Niba ugira uruhare rugaragara mugutegura pisine, gushushanya, kubaka cyangwa gukora, ukaba ushaka gufasha gukoresha ibicuruzwa n'ikoranabuhanga mubikoresho byo mukarere kawe, nyamuneka twandikire.


text:
Impanuka y’ikamyo yashenye inzu y’umucuruzi iramuhitana
Mu gicuku cyo kuri uyu wa Kabiri tariki 31 Kanama 2021, saa munani z’ijoro, ku Gisozi mu Karere ka Gasabo hepfo gato y’Ibiro by’Umurenge wa Gisozi, habereye impanuka y’ikamyo yari itwaye ibiti, yagwiriye inzu z’umucuruzi witwa Yvonne Mukeshimana iramuhitana.
Inzu z’uwo mucuruzi zari ahitwa kuri Beretware, mu ikorosi riri hepfo y’Umurenge wa Gisozi, zasenyutse burundu.
Iyo mpanuka yanahitanye umuzamu wa Mukeshimana witwa Nkurikiyimfura Jean de Dieu, ikomeretse n’abana be babiri ari bo Munyaneza Jean de Dieu hamwe na Munyaneza Jean D’Amour.
Inzu zasenyutse zari amaduka acururizwamo ibintu bitandukanye bya Mukeshimana hamwe n’inyama (Boucherie y’uwitwa Nshimiyimana Alexandre).
Ikamyo yo mu bwoko bwa Fuso yakoze impanuka yikoreye ibiti ifite icyapa(plaque) RAC 562 Z. Abaturage bayibonye bavuga ko shoferi hamwe n’abandi bantu babiri bari kumwe na bo bakomeretse bikomeye.
Uwitwa Mugisha Oscar ucururuza muri "Boucherie" ya Nshimiyimana avuga ko yahise atabara agasanga Mukeshimana yamaze gushiramo umwuka, umuzamu na we umutima ngo wateraga ariko mu kanya gato ahita abona abo muryango we barira bavuga ko apfuye.
Mugisha akomeza agira ati "Umucuruzi wapfuye ni mabuja rwose yari umuntu mwiza. Ubu tugiye gukubitwa n’ubushomeri, hano hakoreraga abantu bagera kuri 15".
Mugisha n’abandi babonye iyi mpanuka ikimara kuba basaba ko umuhanda wa Beretware washyirwamo ibituma abatwara ibinyabiziga bagabanya umuvuduko.
Umunyamabanga Nshingwabikorwa w’Umurenge wa Gisozi, Musasangohe Providence, yemeza ko abantu bapfuye ari Mukeshimana Yvonne na Nkurikiyimfura wari umuzamu we.
Ibitekerezo ( 7 )
das war ein schlimmer Unfall 2 Menschen haben ihr Leben verloren, aber RIP und die Polizei kümmern sich gut um den Verkehr in Ruanda,
Vielen Dank Gott dich Segnen!
Imana yakire munayabo abo bahitanwe nimpanuka kd abasigaye hashakwe ukuntu bafashwa muburyo bwo kubafata mumugongo.( abagizweho ingaruka niyo mpanuka)
Wowe ubabajwe nuko ugiye kuba umushomeri!!!!!
Bantu we turarushya
Imana imwakire mu bayo, abagiye kwa muganga ibakize. Birababaje
Amakamyo rwose apakira ibirengeje ubushobozi, surchargement. Police igerageze, njya mbona bya Hoho ukuntu byandara bipakiye umucanga cg ibitaka
Twihanganishije abasigaye.Arapfuye kandi atakaje ibye byose.Tujye duhora twiteguye urupfu.Ni iki twakora?Tujye dushaka imana cyane tukiriho,twe kwibera mu gushaka iby’isi gusa.Nicyo imana idusaba,kugirango izatuzure ku munsi wa nyuma,ikaduha ubuzima bw’iteka.


text:
The Power Ministries yasohoye indirimbo nshya ’Igitambo’ igaragaramo abanyempano batangaje-VIDEO
Yanditswe na: Ubwanditsi2020-10-30 02:35:27
The Power Ministries yamamaye cyane mu ndirimbo ’Super power’ yamaze gushyira hanze indirimbo nshya ’Igitambo’ irimo ubutumwa bwihariye buhumuriza abantu muri iki gihe Isi yugarijwe na Covid-19, bukabibutsa ko ibyari amarira Yesu yabihinduye ibitwenge.
Iyi ndirimbo ’Igitambo’ mu buryo bw’amajwi yakozwe na Producer Nic Mucyo naho amashusho yayo afatwa ndetse atunganywa na Producer Eliel Sano nyiri Eliel Filmz. Ni imwe mu ndirimbo ziri kuri album ya kabiri ya The Power Ministries izasohoka umwaka utaha wa 2021, ubu aba baririmbyi bakaba bamaze gukora indirimbo 3 kuri iyo album ari zo; ’Yaratsinze’, ’Umwami naganze’ na ’Igitambo’.
Iyi ndirimbo bamaze gushyira hanze, ’Igitambo’ yagaragayemo abanyempano batangaje bafite amajwi meza aryoheye amatwi, barimo utangira atera iyi ndirimbo ari we Ndacyayisenga Esther wiga mu ishuri rya muzika rya Nyundo, Sandrine Niwemuhoza wambaye ikanzu y’umweru bakunze kuvuga ko aririmba nk’umuhanzikazi Gikundiro Rehema, akaba ari we ukurikiraho mu gutera indirimbo, na Diane Uwera bamwe bari kuvuga ko aririmba neza nka Gerardine Muhindo.
Uwera Diane watunguranye muri iyi ndirimbo ’Igitambo’, agaragara aririmba agace ka nyuma k’iyi ndirimbo ati “Yampinduriye izina, kandi ampa n’agaciro, nibereye uwe, kandi anyobora iteka”. Bamwe mu bumvise ijwi rye muri iyi ndirimbo, bavuze ko aririmba nka Gerardine Muhindo umuhanzikazi wakanyujijeho mu muziki wa Gospel mu Rwanda ariko nyuma yo kujya ku mugabane wa Amerika akaba yaracogoye.
The Power Ministries basohoye indirimbo nshya ’Igitambo’
Mu kiganiro na InyaRwanda.com, Maurice Ndatabaye, Perezida wa The Power Ministries yadutangarije ko bakoze iyi ndirimbo bashaka kubwira abantu ko yacunguye abari mu Isi kugira ngo bave mu byaha. Ati "Mu ndirimbo nshya “Igitambo” ubutumwa bw’ingenzi twashakaga gutanga ni uko Yesu yatanze igitambo rimwe atwitangiye kugira ngo tuve mu byaha. Kera batambaga amaraso y’amapfizi n’ayihene ariko ntiyakuraho ibyaha, ariko Yesu yamennye amaraso ye aba igitambo cy’iteka ryose".
Ndatabaye yakomeje adusobanurira aho bakuye igitekerezo cyo gukora iyi ndirimbo. Yavuze ko basanze bakwiriye kwibutsa abantu igitambo Yesu Kristo yatanze mu bugingo bwabo n’agaciro bahawe. Yagize ati "Igitekerezo cyo gukora indirimbo, tureba mu ndirimbo dufite tukareba ubutumwa dushaka gutanga muri ibi bihe, dusanga abantu dukwiriye kubibutsa igitambo Yesu yatanze mu bugingo bwacu ndetse n’agaciro twahawe ndetse duhindurirwa Izina ryo kwitwa abana b’Imana".
Yunzemo ati "Ubutumwa bwihariye dutanga muri iki gihe ni uko ibyari amarira Yesu yabihinduye ibitwenge, ubu twemwerewe kwinjira ahera. Rero muri iki gihe hari ibihinyuza byinshi turababwira ko Yesu yaduhinduriye izina kandi aduha n’agaciro twibereye uw’iwe kandi atuyobora iteka". Yashimiye buri wese ukomeje gushyigikira The Power Ministries, ati "Turashimira abadushyigikira, abadusengera, abatuba hafi abadukunda, bose Imana ibahe umugisha".
REBA HANO ’IGITAMBO’ INDIRIMBO NSHYA YA THE POWER MINISTRIES


text:
Matayo 25:1-13” icyo gihe ubwami bwo mu ijuru buzagereranywa n’abakobwa cumi bajyanye amatabaza yabo, bajya gusanganira umukwe………Nuko mube maso kuko mutazi umunsi cyangwa igihe”.
Imana ishaka ko tuba maso mu bihe byose, mu bigaragara n’ibitagaragara. Kuba maso mvuga ni ugukanguka mu mwuka kuko hari igihe abantu bicara ngo barakijijwe ntibabere maso ubwo butunzi bukomeye bakiriye.
Aba bakobwa hari ibintu byiza kandi by’ingenzi bari bahuriyeho:
Intumbero imwe: aba bakobwa bari bafite intumbero yo gusanganira umukwe. Ikibazo si ibyo wigisha ndetse unaririmba ikibazo ni ukuntu ubaye muri byo. Twarakijijwe ni indirimbo ku bantu benshi, nyamara sinzi ko koko twera imbuto zijyanye n’izina ryiza dufite.
Amatabaza: itabaza ni gikoresho kiza ariko kigira umumaro mwiza iyo afite amavuta. Amavuta ni kimwe mu bintu by’ingenzi . guhamagarwa twahamagawe umuhamagaro mwiza ariko se tuwuhagazemo dute? Bibiliya iravuga ngo” ikibitsanyo twahawe tukirindishe umwuka wera utubamo”. Hari ibikwiye kwitabwaho kuruta ibindi ibyo ni ibintu byose bizana ubugingo.
Aba bakobwa barimo ibice bibiri, bamwe b’abapfu,abandi b’abanyabwenge. Muri uru rugendo turimo rwo kujya mu ijuru turimo ibice bibiri. Bamwe batunze Imana muri bo, batunze ndetse batunzwe n’impano z’Imana muri bo,kandi bagerageza kubera maso ibyo babikijwe. Mu yandi magambo batunze amavuta muri bo. Abandi nabo si igitangaza nabo bari mu itorero kandi banagerageza gukora imirimo itandukanye ariko ugasanga ibyo barimo cyangwa bakora bageze ahiherereye bigaragaza ko batakebwe.
Umubwiriza yavuze ibintu byiza kandi byo kwitondera ‘’ habaho abakiranutsi bababwaho n’ibikwiriye imirimo y’abakiranirwa kandi habaho abanyabibi bababwaho n’ibikwiriye imirimo y’abakiranutsi . niko kuvuga nti’ibyo nabyo ni ubusa” (umubwiriza8:14).
Bakristo bavandimwe, dukwiriye kwita cyane kukurangiza urugendo rwacu, dore ko abantu benshi ubona baribagiwe ko isi izashira kandi buri wese akabarana n’Imana kubw’ibyo yaragijwe. Bamwe bari bafite amavuta abandi ntayo. Hatarumvikana urusaku bose bari basinziriye ariko hari abafite n’abadafite.
Ikintu gikomeye cyagaragaje buri wese ‘uko habaye ho urusaku rwinshi ati ni musohoke mumusanganire umukwe! Hari gihe abantu bakingirizwa n’idini ariko igihe kirageze ngo byose bishyirwe ku mugaragaro, urusaku rwinshi rwatumye hamenyekana abafite imperezo zirimo amavuta n’imperezo zitangira amavuta.
Imana idusure cyane. Usanga abantu bingingirwa gukizwa, bati shwi agakiza kaba mu mutima, bati aho ntakijijwe ni hehe? Ariko ibihe n’iminsi bigiye kugaragaza ukijijwe n’udakijijwe. Dukwiriye kuba maso igihe cyose mu bigaragarira abantu ndetse n’ibitagaragara. Dore igihe cyo kugerageza ab’isi bose kirageze hahirwa uba maso akageza imperuka. Luka 21: 34-35” ariko mwirinde imitima yanyu ye kuremerwa n’ivutu no gusinda amaganya y’iyi si , uwo munsi ukazabatungura.
Kuko uzatungura benshi bari mu isi yose, umeze nk’umutego. Nuko mujye mube maso ,musenge iminsi yose kugira ngo mubone kurokoka ibyo byose byenda kubaho, no guhagarara imbere y’umwana w’umuntu”. Ibyenda kubaho ni iminsi mibi iziye abahamagawe kandi ije kugerageza urukundo buri wese akunda Imana.
Imana idushoboze kuba maso. Wowe wari waranyazwe ubuntu bw’Imana bumaze kugushiramo, garuka kuko Kristo yiteguye kukugirira ibambe, Warekeshejwe kuba maso n’iby’isi garukiraho kuko ubwami bw’Imana buratwegereye kurusha igihe twizereye. Kandi nawe wumva uhagaze wirinde utagwa. Imana iduhane umugisha n’abakunzi b’umusaraba wa Kristo bose.
Amen


text:
Akivuka,bamwise Giovanni Melchior Bosco.Hari tariki ya 16 Kanama 1815 mu gihugu cy’Ubutaliyani.Yitabye Imana tariki ya 31 Mutarama 1888.Kuba yarakomokaga mu muryango ukennye,byatumye amashuri ayiga abikesheje inkunga z’abagiraneza n’uturimo tunyuranye na we ubwe yikoreraga.Kandi koko mu biruhuko,yajyaga kudoda inkweto(cordonnier),kubaza(forgeron&menuisier)n’ibindi.
Aho aherewe ubupadiri muri Kamena 1841,ntiyibagiwe ineza na we yagiriwe.Imibereho mibi n’ubukene bw’urubyiruko rwo mu mujyi wa Turin byari biteye inkeke.Yiyemeje kubitaho no kubitangira.Ni igikorwa yari ashyigikiwemo na nyina Marguerite Occhiena(Maman Marguerite)kuko se(son père)yari yarapfuye agifite imyaka 2 gusa.
Igikorwa cy’ubusazi
Bitangira,urwo rubyiruko ubwarwo ntirwamushiraga amakenga,kuko rutumvaga icyo uwo mupadiri agamije yiruka inyuma y’abo abandi bagize ruvumwa.Rimwe na rimwe,hari abo yacumbikiraga bugacya bamukenyeje Rushorera ku buryo byari byoroshye gucika intege no kutagira undi yizera.
N’abapadiri bagenzi be, ndetse n’Umwepiskopi we(Mgr Lorenzo Gastaldi)babibonaga nk’igikorwa cy’ubusazi cyangwa cyo kwikuza(folie des grandeurs).Naho abanyamujyi bakumva ko nta kindi ari gutegurira urwo rubyiruko uretse akaduruvayo n’imyivumbagatanyo(révolution).
Nyamara we yarutozaga kwigirira icyizere no guhora rutekereza ku cyatuma ruba ingirakamaro aho ruri hose.Rwaje kubyerekana ubwo icyorezo cy’indwara ya macinya(choléra)cyateraga umujyi:mu gihe abandi bahungaga ngo batandura,rwaratabaye bikomeye.Kuva ubwo,abaturage n’abategetsi bacira aho kubita imburamukoro(voyous)
Ni bo bazagikomeza
Rumwe muri urwo rubyiruko yari yararukuye mu mihanda,urundi arukiza uburoko (prison).Abo bose yabitaga abana be(ses enfants)na bo,gahoro gahoro bagenda barushaho kumufata nk’umubyeyi wabo.Ni yo mpamvu yo kumwita Don Bosco.
Abongabo rero ni bo bazakomeza icyo gikorwa cyo gufasha abafite ibibazo by’ubukene babigisha imyuga(apprentissage) n’imigenzo mbonezabupfura ya gikristu(valeurs et vertus chrétiennes).
Intego y’abo bahungu bitwa « Les Salésiens »n’abo bakobwa yise « Les Filles de Marie-Auxiliatrice »ni ugufata ubuzima nk’irushanwa aho uje mu ba mbere yananiwe aterwa akanyabugabo n’abamuha amashyi y’urufaya kuko na we abongerera akanyamuneza maze bose bagasangira ibyo byishimo.
Yakundaga kubabwira ngo(citations):
« Celui qui est toujours prêt à se plaindre n’a pas l’esprit salésien. »
« Si ces adolescents avaient pu rencontrer un ami qui aurait été attentif à leurs problèmes,on aurait pu éviter cette mise en détention. »
Kuri Pasika tariki ya 1 Mata 1934 ni bwo yagizwe umutagatifu(canonisation) nka Jean Bosco,akaba umuvugizi w’abanyabugeni n’abanyabukorikori(artistes et apprentis)kimwe n’abasakaza ibinyamakuru(éditeurs).
Umunsi mukuru mwiza ku rubyiruko no ku bamwiyambaza bose.
By P.B


text:
Bamwe mu baturage bo mu Murenge wa Kanama mu Karere ka Rubavu, bavuga ko barembejwe n’inkoni bakubitwa n’abayobozi babaziza ibintu bitandukanye nko gutinda gutaha no gutinda kwishyura imisanzu y’ubwisungane mu kwivuza.
Aba baturage bavuga ko abayobozi babakubita, ari Umukuru w’Umudugudu, inkeragutabara n’Umunyamabanga Nshingwabikorwa w’Umurenge wa Kanama.
Umwe mu bakubiswe witwa Turatsinze, yabwiye RADIOTV10 ko yahuye n’umuyobozi w’irondo mu masaaha ya saa kumi n’ebyiri z’umugoroba, ubundi akamukubita.
Ati “Yarankubise, ndamubaza nti ‘umpoye iki?’ ntiyansubiza. Mu gitondo abaturage barampeka banjyana mu bitaro.”
Avuga ko uwo wamukubise yatawe muri yombi n’Urwego rw’Igihugu rw’Ubugenzacyaha RIB ariko ko atatinzemo.
Yagize ati “Umuyobozi w’Umurenge yaravuze ngo umuyobozi w’umutekano ntakwiye gufungwa, ngo nibamufungure, baramufungura.”
Undi na we yavuze ko yakubiswe ubwo yari atashye ari nimugoroba, yatangaje ko yahuye n’abayobozi bakamukubita ndetse bagahita bajya kumufungira ku biro by’Umurenge.
Ati “Bamboheye amaboko inyuma [muri kubona n’ingohi] kandi nta muntu nari nibye.”
Aba baturage bavuga ko uretse gukubitwa inkoni, banahimbirwa ibyaha batakoze ku buryo no kuba bavuganye n’umunyamakuru na byo bishobora kubabyarira amazi n’ibisusa.
Umwe ati “N’ubu kuba tuvugiye imbere yanyu, ushobora kumva twageze Nyabishongo cyangwa muri Polisi ngo turafunze bakadushyiraho icyaha kandi nta cyaha dufite.”
Aba baturage bavuga ko n’abatinze kwishyura imisanzu y’ubwisungane mu kwivuza bwa Mutuelle de sante, bakubitwa; bavuga kandi ko abayobozi bo muri aka gace basa nk’abubatse akazu ko guhohotera abaturage.
Undi ati “Mu Murenge wa Kanama ntiwavuga ku muyobozi, ntiwavuga ku mukire utuyemo ahubwo abakene tugiye kwicwa n’akarengane.”
Umunyamabanga Nshingwabikorwa w’Umurenge wa Kanama, Ndekezi Honore Mugisha uvugwaho gukubita abaturage, yabihakanye.
Mu ijambo rimwe gusa, yabwiye Umunyamakuru ati “Numva ntayobora RIB ku buryo nayiha amabwiriza.”
Umuyobozi Wungirije w’Akarere ka Rubavu ushinzwe imibereho myiza y’abaturage, Uwajeneza Jeannette yavuze ko aba baturage bashinja abayobozi babo kubakubita na bo atari shyashya.
Yagarutse ku rugero rw’abaturage babiri mu bavuga ko bakubiswe n’abayobozi, ati “Imyitwarire yabo nkuko byagiye bigaragara yaba gutesha agaciro inzego, gukubita abayobozi b’Imidugudu, gukubita Executif w’Akagari yagiye kurangiza imanza, mwabonye ko ari imyitwarire itari myiza bagaragaje.”
Yakomeje agira ati “Ntabwo bivuze ko Executif Mugisha yabahohoteye, ahubwo yagerageje kurengera abaturage.”
Uyu muyobozi avuga ko abayobozi na bo bazakomeza ubukangurambaga muri aba baturage kugira ngo bacike kuri izo ngeso mbi zituma bashyamirana n’abayobozi.
RADIOTV10


text:
Inyigisho yo ku wa kabiri w’icyumweru cya gatatu cya Adventi, ku wa 13 Ukuboza 2016
Amasomo:
– Sof 3,1-2.9-13; – Zab 33,2-3.6-7.17-18.19.23; – Mt 21,28-32
Kwitiranya iby’ingoma y’Imana n’imyanya n’ibyubahiro byo muri iyi si ni igishuko cy’ibihe byose. Nk’abantu dukeneye kugira inzego zidufasha gusoza ubutumwa. Aho abantu bateranaiye bakagabana ubutumwa kugira ngo umuryango w’Imana utunganirwe kanda uyirangamira.
Hari ubwo rero ubutumwa bunyuranye muri Kiliziya bwaba umwanya wo kwihereza no guherezwa. Ibyari gufasha gushaka Imana no kuyereka abandi bikaba impamvu yo kuarangara no guhugira muri byinshi.
Ibyo Yezu abwira abatware b’abaherezabitambo n’abakuru b’umuryango mu ivanjili ya none ni iby’igihe cyose. Ubutumwa bari bafite bwababereye umwanya wo kurangara ntibumva abahanuzi Imana ibatumaho. Aho guharanira icyafasha umuryango w’Imana baraharanira inyungu zabo. Twibuke ko Yezu ababwiye biriya nyuma y’uko bamubajije impamvu yirukana ubucuruzi bwabo bakoreraga mu Ngoro. Kuko bibwiraga ko imyanya bafite ibaha gukora ibyo bashatse. Bityo bakititiranya iby’ingoma y’Imana n’ibya hano.
Kuba bari bafite imyanya ikomeye mu muryango w’Imana n’uko bari bariyemeje kuyikorera na rubanda bose babibona batyo. Twibuke ko abaherezabitambo babaga hafi y’ingoro kugira ngo bature ibitambo. Nta wundi murimo bakoraga. Ubuzima bwabo babaga barabweguriye gutura ibitambo kandi bagatungwa n’amaturo (Lv 7,8-10.32-36). Bari bashinzwe kwita ku muzabibu wa Nyagasani. Nyamara byari kubigaragara gusa, mu kuri bashaka inyungu zabo mu bucuruzi bakoreraga mu ngoro. Ku buyo ikigereranyo Yezu abahaye cya bariya bahungu babiri bacyumva neza.
Ubukristu bwo kwerekana, abantu bakatubona bakadushima nyamara mu by’ukuri imibereho yacu ihishe ibindi bitajyanye na mba n’Inkuru Nziza ya Yezu Kristu buraducira urubanza. Kiliziya zacu zishobora kuzura benshi babatijwe, bafite amafishi ya batisimu, ariko atari abakristu. Hari uherutse kunsetsa ambwira ati burya abanyarwanda hafi ya bose bafite ifishi ya batisimu.
Amasakramentu duhabwa ashobora kuba imihango myiza ikozwe neza ariko arangirana no gushashagirana ntajyane n’imibereho yacu. Ntabwo ubukristu bwacu bwagombye kugarukira mu mihimbazo ikozwe neza gusa. Misa yagombye kuba guhimbaza ibyo tubamo, ubuzima bwacu bukaba gushyira mu bikorwa ibyo duhimbaza. Iyo ibyo duhimbaza bihabanye n’ibyo tubamo tuba tubeshya Imana.
Ubutumwa dukora mu muryango w’Imana bushobora kuba uburyo bwo kwihahira no kwishakira ubukire. Kiliziya tukayigira isoko, tukayitangamo amasoko, ibyakagombye kuba umuhamagaro wa buri wese bikaba amapiganwa, na yo ashobobora guherekezwa n’ubucabiranya. Tukagira ubutumwa bukomeye mu muryango w’Imana ariko ari uburyo bwo kwihereza no guhereza abacu. Nyamara umunyabyaha ruharwa wisubiyeho akaba aruta, umukristu bw’ifishi.
Twaracumuye, turi abanyabyaha. Iki gihe cya Adiventi kitubere umwanya wo kwisuzuma tutibeshyeye, tureke ibidatunganye bityo dukere kuzahimbaza ivuka rya Nyagasani tuberewe no kuba abe koko.
Padiri Karoli HAKORIMANA
Madrid/Espagne


text:
Nyuma y’ijoro riba ryaranzwe no kunywa umuntu agasinda, abyuka arwaye isindwe, abantu bakunze kwita ‘hang over’ cyangwa ‘gueule de bois’; aho uwanyoye ameneka umutwe, ku buryo hari n’abahitamo kunywa ibinini mu buryo bwo kwivura.
Bimwe mu bimenyetso bigaragaza ko umuntu yagize isindwe, birimo kumeneka umutwe, kubara imikaya no kumvamo ibinya, kumva umunaniro, kwiyanga no kugira icyaka cyinshi, imyivumbagatanyo mu gifu no mu mara, kugira isesemi, gucibwamo no kuruka, ndetse no kubira ibyuya no gususumira.
Ibyo abenshi bakunze guhuriraho kenshi ni ukubabara umutwe, bitewe n’ingano y’inzoga umuntu aba yanyoye; imyaka, igitsina, uburyo inzoga ikwirakwira mu mubiri n’ibindi, … Uyu muntu ubabara cyangwa wamenetse umutwe, usanga yihutira gufata umuti wa Paracétamol, ndetse hari n’ababigendana iyo biteguye kugasoma.
Ubushakashatsi bugaragara mu kinyamakuru ‘Femme actuelle’, buvuga ko uyu muntu aba arimo gufata uburozi, bushobora no kumuhitana.
Mu kiganiro yagiranye n’iki kinyamakuru, Umuhanga mu by’imiti, Francisco Javier Otero Espinar, wo muri kaminuza ya Saint-Jacques-de-Compostelle muri Espagne, yasobanuye uburyo ikinini cya Paracétamol iyo gihuye n’inzoga bikora uburozi mu mubiri w’umuntu.
Ni gute inzoga ikwira mu mubiri?
Iyo umuntu anyoye inzoga, ikinyabutabire kirimo cyitwa ethanol, kinyura byihuse mu nzira cyangwa se mu rwunge rw’inzungano z’igogora (guhera mu kanwa kugera mu nzira umwanda munini usohokeramo), hanyuma ikaboneza ijya mu mwijima ibifashijwemo na ‘enzymes’ zitwa Alcool-déshydrogénase/ADH.
Iyo umuntu anyoye inzoga igihe kirekire, ishobora kwangiza ubuzima bw’umwijima, bikaba byamuviramo indwara yawo izwi nka ‘Hepatite alcoolique’ cyangwa iyisumbuyeho izwi nka Cirrhose du foie.
Ku kimenyetso cyo kumeneka umutwe, bituma uwanyoye yumva yanywa ikinini cya Paracétamol, ubundi gikoreshwa mu kurwanya umuriro n’ububabare; dusanga na cyo nk’uko uyu muhanga mu by’imiti abivuga, iyo kinyowe kinyura mu maraso, kigatunganyirizwa mu mwijima mbere y’uko ibisigazwa byacyo bisohoka binyuze mu mpyiko. Icyakora ngo iyo gikoreshejwe mu kuvura bisanzwe, nta ngaruka kigira.
Ni uruvange runaniza umwijima
Ikibazo nyamukuru kigaragara, ni uko yaba etanol iboneka mu nzoga yihutira kuruhukira mu mwijima ibifashijwemo na za enzymes za ADH, hakiyongeraho n’iyo Paracétamol, na yo itunganyirizwa mu mwijima; byose bigafatwa nk’umwanda ugomba gusohorwa n’umubiri.
Ibi bituma uko umuntu arushaho kunywa ibisembuye, yarwara isindwe akihutira kunywa Paracétamol, ari na ko umwijima ugenda wangirika, ukazagera aho upfa burundu.
Hari uburyo bwa kamere bwafasha umuntu guhangana n’isindwe, nko kunywa ariko wabanje kurya, kunywa ikawa, kurya ibikungahaye kuri vitamine C, kwirinda kunywa uruvange rw’inzoga z’ubwoko butandukanye ndetse no kwirinda kuvanga inzoga na Coca-cola.
Nkubiri B. Robert


text:
Korali Family of Singers bateguye igitaramo bitiriye ‘Umuryango Mwiza’
Korali Siloam yasohoye indirimbo nshya yibutsa abantu nyir’Itorero uwo ari we
Korali Siloam ikorera ubutumwa mu mujyi wa Kigali muri Paruwasi ya Gasave, yasohoye indirimbo nshya yitwa ‘Yesu ni we mwungeri’ igamije kwibutsa abantu bose, nyir’Itorero uwo ari we.
Mu kiganiro yagiranye na Nkunda Gospel, umuyobozi w’iyi korali Bwana Gilbert Irahari yatangaje ko bakoze iyi ndirimbo kugira ngo bongere bibutse abantu ko “ntawundi Nyir’itorero uretse YESU wenyine wemeye gupfira intama ze ndetse no kuzirinda umunsi ku wundi.” Yakomeje agira ati:
“Ikindi iyi ndirimbo irarikira umuntu wese utarinjira mu mukumbi wa Yesu ndetse n’uwawuvuyemo ko yagaruka inzira zikiri nyabagendwa.”
Korali Siloam yatangiye umurimo wo kuririmba mu mwaka w’1992 ari itsinda ry’abanyamasengesho ariko mu mwaka w’ 2000 ihabwa izina rya ‘Siloam’. Kugeza ubu iyi korali ifite abaririmbyi barenga 120, imaze gusohora Album 4 z’amajwi ndetse n’eshatu z’amashusho.


text:
Inyigisho yo kuwa kane w’icyumweru cya gatatu gisanzwe,B
Ku wa 29 mutarama 2015
Amasomo tuzirikana : 1) Heb 10,19-25; 2) Mk 4,21-25
Agace k’ivanjili tuzirikana uyu munsi ni aka gakurikira:
“Yezu arababaza ati «Harya bazanira itara kugira ngo baryubikeho icyibo cyangwa ngo barishyire mu nsi y’urutara? Si ukugira ngo rishyirwe ku gitereko cyaryo? Koko rero, nta cyahishwe kitazahishurwa, nta n’ibanga rizahera ritamenyekanye!» Ufite amatwi yo kumva, niyumve!». Arongera aravuga ati «Mwitondere ibyo mwumva. Igipimisho muzageresha, ni cyo namwe muzagererwamo, ndetse muzarengerezwaho. Kuko ufite byinshi azongererwa, naho ufite bike na byo akazabyakwa.”( Mk 4,21-25)
Tuzirikane iyi vanjili:
Muri Kiliziya, itara(urumuri) ni ikimenyetso gishushanya Yezu Kristu. Ni byo dusoma mu ivanjili yanditswe na Mutagatifu Yohani: “nuko Yezu yongera kubabwira ati “unkurikira ntazagenda mu mwijima, ahubwo azatunga urumuri rw’ubugingo”(Yh 8,12). Yezu niwe rumuri rw’amahanga(Yh1,4-9). Iyo umukristu ahawe urumuri mu mihango nyobokamana bishushanya ko aba yakiriye Yezu mu buzima bwe ngo amumurikire, na we amurikire abandi. Uwakiriye Rumuri Rutazima agomba nawe kumurikira abandi. Ntagomba guhisha urumuri yakiriye. Abahowe Imana ntibabihishe, ntibacanye itara ngo baryubikeho icyibo cyangwa ngo barishyire munsi y’urutara.
Ese itara ry’umukristu rigaragazwa ni iki? Itara ry’umukristu rigaragarira mu buzima bwe bwa buri munsi mu bikorwa, mu myifatire no mu mvugo nyobokamana. Umukristu ntatinya kugaragaza ubukristu bwe mu mvugo no mu migenzerez ye. Iyo umukristu ahishe ubukristu bwe ni byo Yezu agereranya no gucana itara ukaryubikaho icyibo. Uwakiriye Kristu-Rumuri aratinyuka akagaragaza icyiza kimurimo. Uwakiriye Kristu-Rumuri afite inshingano zo kumurikira abandi. Ese koko itara baricanira kugira ngo baryubikeho icyibo cyangwa ngo barishyire mu nsi y’urutara ? hoya rwose. Uwabikora gutyo nkeka ko yaba adafite ubwenge bukomoka ku Mana. Itara baricanira gutanga urumuri, kuganza no kwirukana umwijima. Urumuri ni ubutungane, ni ibikorwa by’ubutungane, ni ibikorwa by’ubusabaniramana. Ukwezi kujya gutanga urumuri, ariko urumuri rutangwa n’ukwezi rukomoka ku zuba. Urumuri rw’abakristu barukesha Kristu We Zuba-Rirashe .
Ese wa mukristu we uracyamurika cyangwa wubitsweho icyibo ? menya ko hari abantu benshi bakeneye kumurikirwa n’imigenzereze yawe myiza, menya ko hari abantu benshi bakeneye kumurikirwa n’ijambo ryuje urukundo, menya ko hari umuntu ukeneye ko umugira inama nziza. Ese niba warazimye, uzabera abandi urumuri gute ? Ongera ukongeze itara ryawe ugendere mu nzira iboneye ikwiriye abana b’urumuri. Nimuhorane amatara yaka. si byiza kugira itara ryazimye. Birashoboka ko wabatijwe, ndetse ukaba wari umukristu witanga cyane, ariko ubungubu ukaba utacyibuka gusenga, ubungubu ukaba warataye ukwemera, ndetse ukaba wibwira ko nta Mana ibaho, ndangira ngo nkubwire ko biramutse ari uko bimeze itara ryawe ryaba ryarazimye. Yezu ni Urumuri rw’isi, ndetse ni urumuri rusumba urw’izuba cyangwa amashyanyarazi tumenyereye. Hari abantu twita impumyi, cyangwa abafite ubumuga bwo kutabona, ariko bahora bamurikiwe na Yezu Kristu mu mitima yabo no mubuzima bwabo bwa buri munsi, ndetse bakabona inzira Imana ishaka kunyuzamo abantu kurusha abo twibwira ko bafite amaso mazima.
Tube abahamya b’ibyo dukesha Imana. Abantu hafi ya bose bazi akamaro k’itara. Akamaro k’itara ni ukumurika. Iyo umuntu acanye itara aba agira ngo riboneshe. Ibikorwa by’intumwa byatubereye itara, ibikorwa by’abatagatifu nibitumurikire. Natwe ibikorwa byacu byiza nibimurikire abandi.
Ufite amatwi yo kumva niyumve. Dusabe Imana kumva icyo idushakaho, iduhe n’imbaraga zo kugikurikiza.
Padri Emmanuel TWAGIRAYEZU
Paroisse Murunda/Nyundo


text:
Imbwa yo mu gace ka Kampur mu gihugu cy’u Buhinde yasimbutse kuri etaje ya kane yitura hasi ihasiga ubuzima nyuma y’uko umugore wari nyirabuja yitabye Imana.
Uyu mugore Dr Anita Raj Singh yari amaze iminsi arwaye aza kugwa kwa muganga azize indwara.
Iyi mbwa ngo yari
yarayikuye mu buzima bubabaje bwo ku muhanda hafi y’ibitaro bya Horsman mu myaka
12 ishize ayishyira mu rugo ayiha izina rya Jaya atangira kuyitaho igarura
ubuzima mu gihe abo mu muryango we babonaga adakwiriye kuyizana kuko yasaga n’iri
mu marembera.
Tejas, umuhungu wa
nyakwigendera yagize ati “Mama yafashe neza iyi mbwa yongera kubaho. Twarayakiriye
ihinduka umuryango wacu.”
Iyi mbwa ngo ubwo
yabonaga umurambo wa nyirabuja ugeze mu rugo yatangiye kumoka ubudatuza nyuma
iza kuzamuka kuri etaje irasimbuka iriyahura.
Tejas yakomeje ati “Ubwo
umurambo wa mama wageraga mu rugo uvuye ku bitaro, imbwa yatangiye kumoka no
kuboroga. Nyuma yaje kuzamuka ijya hejuru y’inzu irasimbuka igwa hasi. Twahise tuyihutana
kwa muganga ariko iranga irahagwa, yari yavunaguritse amagufa yose.”
Uyu muryango uvuga ko iyi mbwa yari yatangiye kunanuka kuva ubwo nyirabuja yashyirwaga mu bitaro. Iyi mbwa yahambwe hafi y’urugo rw’uyu muryango.
Src: Times of India


text:
Leta irasaba abatuye mu mijyi kwitabira gahunda yo gutera ibiti by’imbuto mu rwego rwo kongera imirire myiza yo mu ngo. Umuyobozi w’Ikigo cy’Igihugu gishinzwe Amashyamba (RFA), Spridio Nshimiyimana, avuga ko u Rwanda rufite gahunda yo kongera ibiti by’imbuto ku buryo buri rugo rugira byibura ibiti bitatu by’ubwoko (...)
Ambasade ya Israel mu Rwanda, muri iki cyumweru, yifatanyije n’Isi yose kwizihiza umunsi mpuzamahanga ngarukamwaka w’Isi (International Mother Earth Day).
Abagize Inama Njyanama y’Akarere ka Bugesera kuri uyu wa Gatandatu tariki 28 Ugushyingo 2020 bifatanyije n’abaturage bo mu Mudugudu wa Gisenyi mu Kagari ka Mwendo mu Murenge wa Gashora mu gutera ibiti bivangwa n’imyaka.
Raporo ku bijyanye no gutera ibiti muri rusange yasohotse ku itari 2 Nzeri 2020, ikaba yaragaragaje ko hari ibihugu bitari bike byananiwe kongera amashyamba, mu gihe ibindi nk’u Rwanda rwarengeje intego rwari rwihaye.
Mu Karere ka Kamonyi Abasukuti n’Abagide bafatanyije n’abaturage baho biganjemo urubyiruko, bateye ibiti 2000 birimo ibiribwa n’ibivangwa n’imyaka mu rwego rwo kubungabunga ibidukikije.
Abashakashatsi mu bijyanye n’ibinyabuzima bavuga ko imihindagurikire y’ikirere yateye ukwiyongera k’ubushyuhe ku isi, izatuma hari ibiti bicika mu bice bisanzwemo imihindagurikire y’ikirere myiza (région intertropical).
Sosiyete y’u Rwanda Ishinzwe Ingufu (REG) ivuga ko hari umushinga mushya ugiye gukwirakwiza mu gihugu amashyiga avuguruye arondereza ibicanwa ndetse n’andi akoresha ibicanwa bitari inkwi n’amakara mu rwego rwo kugabanya ihumana ry’ikirere no gufasha abaturage guteka badahenzwe no kugura inkwi n’amakara nk’uko ubu (...)
Abana biga ku bigo bitandukanye byo muri Kigali, tariki 24 Nzeri 2022 bahuriye ku cyicaro cy’umuryango witwa Prime Biodiversity Conservation, giherereye mu Karere ka Kicukiro, berekwa filimi, bahabwa n’ibiganiro byose bigamije kubatoza kugira uruhare mu kubungabunga ibidukikije bakiri bato mu rwego rwo gutegura Isi yabo nziza (...)
Abakobwa bitabiriye amarushanwa y’ubwiza mu kurengera ibidukikije ‘Nyampinga b’ibidukikije’ 2021, bitabiriye icyumweru cyahariwe imihindagurikire y’ikirere (Climate week), basura ingoro ndangamurage y’ibidukikije mu Karere ka Karongi, ndetse bifatanya n’abaturage gutera ibiti ku birwa byimuweho (...)
Ubuyobozi bw’Umujyi wa Kigali buvuga ko burimo gukorera inyigo ibishanga biri ku buso bwa hegitare 470, kugira ngo hatunganywe mu buryo bwubahiriza ibidukikije, ari na ko hafasha abantu kuruhuka no kwidagadura.
Abashoferi b’amakamyo bakora ubwikorezi banyura mu Muhora wa ruguru (Northern Corridor) berekeza cyangwa bava i Mombasa muri Kenya, ku wa Mbere tariki 19 Nzeri 2022, batangiye amahugurwa abera i Kigali, agamije kubakangurira gutwara ibinyabiziga ariko baharanira kugabanya imyuka ihumanya (...)
Minisiteri y’Ibidukikije ku bufatanye n’Umujyi wa Kigali, igiye gutangira gutera imigano igera ku 2,500 muri za ruhurura zo muri uyu mujyi guhera mu mpera z’uku kwezi kwa Nzeri 2022, kugera muri Mutarama mu mwaka utaha wa 2023.
Leta y’u Rwanda ifatanyije n’Umuryango Mpuzamahanga wita ku kubungabunga ibidukikije ku isi (IUCN), batangiye kwitegura inama izaba muri Werurwe 2022 izavuga ku buryo za pariki n’ibindi byanya bikomye, byabyazwa umusaruro ariko bigakomeza kubungabungwa, iyo nama ikazaba ibereye bwa mbere ku mugabane wa (...)
Ubwoko bw’inyamaswa n’ibimera ibihumbi 15 biri mu nzira yo kuburirwa irengero kubera ibikorwa bya muntu hamwe n’imihindagurikire y’ikirere.
Guhera ku wa Gatandatu tariki ya 6 Gicurasi 2017, igiciro cyo gusura Ingagi mu Birunga kikubye kabiri, aho cyavuye ku madolari 750 kigashyirwa ku madolari 1500 y’Amerika ku muntu umwe.
Urugaga rw’abanyamwuga bakora inyigo mu bijyanye n’ibidukikije (RAPEP), rwiyemeje kuvugurura imikorere yarwo kuko ngo abarugize bakoraga mu buryo budafututse.
Ikigo cy’igihugu cyo kwita ku bidukikije REMA kiravuga ko umuturage akwiye kongererwa ubushobozi bwo kwibeshaho neza,kuko bituma abungabu ibidukikije.


text:
Taliki ya 29 na 30 Nyakanga 2022, abari gukurikirana amasomo y’igororamuco n’imyuga mu Kigo Ngororamuco cya Iwawa basuwe n’imiryango yabo bataherukanaga, harimo ababyeyi babo, abo bashakanye n’abavandimwe. Ni igikorwa cyakozwe mu minsi 2, kikaba cyarateguwe n’Ikigo cy’Igihugu Gishinzwe Igororamuco (NRS) hagamijwe gusobanurira ababyeyi n’abandi bagize umuryango inzira y’igororamuco abari mu bigo ngororamuco banyuramo mbere yo gusubira mu buzima busanzwe ndetse no kubafasha kumenya ibikorerwa Iwawa hamwe no kubakangurira kugira uruhare mu igororamuco ry’ababo.
Iki gikorwa kikaba cyaritabiriwe n’abasaga 300 barimo ababyeyi basuye abana, abagore basuye abagabo, abakobwa basuye abakunzi babo n’abavandimwe; ibi bikaba byararanzwe n’ibyishimo bidasanzwe hagati y’abasuye n’abasuwe kuko babonye umwanya uhagije wo kuganira bagashirana urukumbuzi. Abana baboneyeho kandi umwanya wo gusaba imbabazi ababyeyi ku makosa bakoze bakishora mu ngeso mbi zatumye bajyanwa kugororwa, bemerera imiryango yabo ko bazataha barahindutse.
Nk’uko babibwiye itangazamukuru, abasuye batunguwe no gusanga abari Iwawa bafite ubuzima bwiza, basa neza kandi barabyibushye, bitandukanye n’uko babyumvaga mberere yo kuhagera, kuko babwirwaga ko abajyanywe Iwawa ntaburenganzira bagira, ko babaho nabi, bakubitwa, ariko basanze byose ari ibinyoma kuko bivuganiye n’ababo bakababwira ko barya neza, bakora siporo, baganirizwa n’abahanga mu mitekerereze ya muntu ndetse bakiga imyuga bihitiyemo izabafasha kubona imirimo bakora ubwo baza batashye mu miryango yabo.
Madamu MUKAMAZIMPAKA Grace waturutse mu Karere ka Gasabo mu Murenge wa Gisozi, afite abana babiri bari kugororerwa mu Kigo Ngororamuco cya Iwawa, yavuze ko yajyaga yumva bavuga ko Iwawa ari ahantu habi ariko ngo akurikije uko yasanze abana be bameze n’ubuzima bamubwiye babamo, yasanze ibibi bivugwa ko abari Iwawa bakorerwa ari ukubeshya.
Yagize ati “abana bange barasa neza cyane, mbere basaga nabi batarya kubera ubuzima bw’ibiyobyabwenge biberagamo aho bari baragiye kwibana muri ghetto kubera kunanirana, none ndabona batoshye kandi banyijeje ko ababakurikirana babafata neza, babaganiriza bakanabigisha imyuga. Ndashimira Leta yacu yahaye uru rubyiruko andi mahirwe kuko biragaraga ko hari ikizere cyo guhinduka nkuko babinyibwiriye, bansabye imbabazi ko batazongera kugendera mu kigare kibi kandi nange nababariye, ndishimye cyane kongera kubabona tuganira banteze amatwi nk’umubyeyi wabo”
NSHIMIYIMANA Pascal uri kwiga umwuga w’ububaji, ni umwe mu bana 2 ba MUKAMPAZIMAKA Grace bari kuhagororerwa. Yagize ati “Ndicuza ibibi byose nakoze n’inzira mbi nanyuzemo ariko narahindutse sinzabyongera, nishimiye ko ngeze kure niga imyuga, nizeye ko ubumenyi nzakura hano buzamfasha gukora nkiteza imbere. Umubyeyi wacu icyo twamubwira ni uko tugiye kuba abana beza, tuzataha twarahindutse; twishoye mu kunywa ibiyobyabwenge bitewe n’ikigare cyatumye tuva mu rugo tujya kuba mu muhanda, ariko nituva hano tuzasubira kuba mu rugo”.
Germaine wasuye umugabo we avuye mu Karere ka Kayonza yavuze ko yishimiye kongera kumubona nyuma y’amezi 4 azanywe kugororerwa Iwawa; yagize ati “ntiwakumva ukuntu nishimye kubona umugabo wange kuko numvaga ko tutazongera guhura vuba ariko nishimiye ko tubonanye kandi nkaba mbona ameze neza, bahoraga badutera ubwoba ngo abantu bacu bari hano bafatwa nabi, tugahora duhangayitse, ariko uko tubasanze byatunejeje cyane. Umugabo wanjye nsanze ameze neza aracyatoshye, Mana ibyishimo mfite sinabona uko mbisobanura”.
Yakomeje agira ati “umugabo wange yambonye arampobera cyane ngo uraho sheri, byanshimishije bitavugwa, twaganiriye ambwira uko hano babayeho ndetse n’ibyiza byaho, ubu natwe tugiye kuba abatangabuhamya kubyo twiboneye hano, tubwire abantu batekerezaga ko abari hano babayeho nabi n’umuntu watekerezaga ko kuba umwana we aje hano aje gupfa, ajye yicara atuze yumve ko bari kugororwa kandi bahabwa uburenganzira bwabo nk’abandi banyarwanda. Twasanze bafite imitima yahindutse ndetse umugabo wanjye yambwiye ko azaza atakiri wa wundi nzi, ni ukuri byandenze”
Abajijwe uko yakiriye gusurwa n’umugore we, NSENGUMUKIZA Samuel, yavuze ko yishimye kuba umugore we yamusuye kuko bataherukanaga, yashimishijwe kandi no kumenya ko abana bameze neza abibwiwe na mama wabo, akaba yiyemeje kuzataha yarahindutse, agahamya ko kuba yiga ububaji bizamufasha gutaha agakora cyane kugira ngo ateze imbere umuryango we.
Mu mpanuro yagejeje kubasuye ababo bari Iwawa, Umuyobozi Mukuru wa NRS Bwana Fred MUFULUKYE yabasabye kugira uruhare mu igororamuco ry’abantu babo binyuze mu kubagira inama nziza, kubahiriza inshingano z’abo nk’ababyeyi, abafasha cyangwa abavandimwe babo; gutegura neza uko bazakira ababo igihe bazaba barangije igororamuco aho bakwiye gukemura ibibazo biri mu miryango bishobora gutuma ababo basubira mu ngeso zitari nziza ndetse bakanabategurira icyo bazakora igihe bazaba basubiye mu buzima busanzwe.
Yibukije ababyeyi kandi ko kujyana abantu mu bigo ngororamuco ari ukubafasha mu buryo bwo kwitekerezaho, bakava mu ngeso mbi zirimo ibiyobyabwenge n’ibindi byaha babifashijwemo n’inzobere mu mitekerereze ya muntu.
Yagize ati “guhinduka bisaba ubujyanama butangwa n’ababyigiye yaba ku bana no ku babyeyi babo. Twasanze hari ibindi twavugurura nyuma y’uko dusanze aba bana dufasha basigara bafitanye ibibazo n’ababyeyi, kubera ko abo babyeyi batigeze bagira umwanya wo guhura n’abo bajyanama mu mitekerereze kugira ngo bahuze umwana n’umubyeyi we, turi gutegura imikoranire na Minisiteri y’Ubuzima ku buryo twajya dushaka abajyanama mu mitekerereze ya muntu (psychologists) bagakurikirana ubuzima bw’abana n’urubyiruko rwavuye mu bigo ngororamuco ndetse bakaganiriza ababyeyi babo ku ruhare rwabo mu kubafasha kudasubira muri za ngeso bahozemo”.
Yasoje ijambo rye avuga ko igikorwa cyo guhuza abari gukurikirana amasomo y’igororamuco n’imyuga n’ababyeyi babo kizatanga umusaruro, kuko abana bazataha bafite icyizere cy’uko ababyeyi bababariye kandi bazabakira neza, bagataha imiryango ibafitiye icyizere cy’uko bahindutse, bitandukanye n’uko mbere batahaga bakabaha akato, bavuga ko ari ba banywa rumogi bagarutse, kandi barahindutse.
Umuhanga mu mu mitekerereze ya muntu, Dr. UWIHOREYE Chaste, yavuze ko guhuza abari mu bigo ngororamuco n’ababyeyi babo bifite akamaro mu guhinduka kwabo kuko ababyeyi basobanuriwe uburyo bukwiye bwo kuganiriza abana baba baragize ikibazo cyo gukoresha ibiyobyabwenge hagamijwe kubomora ibikomere batewe n’ubuzima banyuzemo. Dr. Chaste yabwiye abari kugororerwa Iwawa ko urugendo rwo guhinduka bakareka ingeso mbi zirimo n’ikoreshwa ry’ibiyobyabwenge rutarangirira Iwawa gusa, ahubwo rukomeza n’igihe basubiye aho batuye, birinda kongera kugendana n’abakoresha ibiyobyabwenge, bagashaka inshuti nziza zibagira inama yo gukora ibibateze imbere.
Igikorwa cyo gusura abari kugororerwa Iwawa kitabiriwe n’abantu benshi bigizwemo uruhare n’Ikigo cy’Igihugu Gishinzwe Igororamuco, aho kishyuriye abasaga 300 bitabiye icyo gikorwa amafanga y’urugendo rwo mu mazi angana na 10.000frw kuri buri muntu, ubusanzwe yajyaga ababera imbogamizi mu gusura ababo Iwawa kuko byabahenda cyane.
Gusura abari mu bigo ngororamuco kandi bizakomereza ku bayobozi b’uturere twose kugira ngo uturere tuzakore igenamigambi ryo kuzashakira ubushobozi n’imirimo yo kwiteza imbere ijyanye n’imyuga abazataha muri utwo turere bize.
Kugeza ubu, Iwawa hari kugororerwa abantu 3520 bagize ikiciro (intake) cya 22. Uretse amasomo y’igororamuco bahabwa, bigishwa imyuga bihitiyemo irimo ubuhinzi, ububaji, ubwubatsi n’ubudozi; bakigishwa gusoma no kwandika ku batabizi, hakigishwa amategeko y’umuhanda no gutwara moto ku babishaka, bagakina imikino itandukanye, bagakora ibitaramo berekaniramo impano zabo ndetse bagafashwa kuzizamura.


text:
Banki ya Kigali yemeye gutanga miliyoni 25 Frw azakoreshwa mu myaka itatu iri imbere mu gutera ibiti 150 000 muri Nyagatare,akarere gakunze kwibasirwa n’izuba n’amapfa, cyane cyane mu bihe by’impeshyi.
Ikibazo cy’ihindagurika ry’ibihe ahanini rishingiye ku kwangirika kw’amashyamba n’ibyuka byoherezwa mu kirere, ni kimwe mu bibazo by’ingutu Isi ifite, kongera amashyamba bikaba umuti ukomeye.
Ikigega mpuzamahanga kirengera ibidukikije,WWF,kivuga ko amashyamba yihariye 31% by’ubutaka bw’Isi, ariko hagati ya Km2 120 na 150 zangizwa buri mwaka, kandi miliyari 1.6 y’abaturage bayakesha amaramuko arimo ibiribwa, amazi meza, imyambaro, imiti gakondo n’aho gutura.
Umuyobozi wa Banki ya Kigali, Dr Diane Karusisi, yavuze ko mu gihe BK mu Ukuboza izaba yizihiza imyaka 50 ikora ubucuruzi mu Rwanda, bifuje kuyizihiza bafatanya n’abandi Banyarwanda gutera ibiti.
Yagize ati “Turabyishimiye cyane, turanahamagara abakiliya bacu, abandi dukorana ubucuruzi, kugira ngo icyo gikorwa bagishyiremo ingufu kuko turashaka ko abana bacu n’abuzukuru bazabona ahantu baba heza, n’u Rwanda rukomeze rutere imbere.”
Muri iyo myaka itatu, BK ivuga ko buri mwaka izajya itera ibiti bigera ku 50 000 buri mwaka, ibya mbere bikazaterwa muri Nzeli,CAE ikavuga ko ingemwe y’igiti itunganyije neza iba ihagaze 167 Frw.
Umuyobozi wa CAE, Mutabaruka Jean Baptiste, yavuze ko batangiye gutera ibiti mu 2005, babitera mu karere ka Bugesera, Umujyi wa Kigali no muri Nyagatare, ariko ngo bigasa no gutandukanya imbaraga cyane ntizihurizwe ahantu hamwe.
Yakomeje agira ati “Mu maso yacu uko tubibona, u Rwanda ruramutse [Ntawe ubyifuza birumvikana] rusagariwe n’ubutayu, irembo ni i Burasirazuba, cyane cyane Akarere ka Nyagatare. Ni yo mpamvu tuvuga tuti uzadufasha wese, azadufashe turi i Nyagatare.”
Banki ya Kigali yashinzwe kuwa 22 Ukuboza, muri iyo myaka yose ikaba yarakomeje kwigaragaza nka Banki nini mu gihugu, aho muri Werurwe 2016, yari yihariye 33.0% by’isoko ry’u Rwanda.
Umuyobozi ushinzwe ibikorwa rusange muri BK, Shivon Byamukama, yavuze ko uku gutera ibiti ari kimwe mu bikorwa bya BK bigenewe kwita ku baturage, birenze gutanga serivisi za banki gusa.
Yagize ati “Tugira uruhare mu bikorwa by’uburezi nk’aho dufasha abanyeshuri basaga 200, dufatanya n’ishuri ry’icungamutungo n’amabanki, tugena ibihembo ku banyeshuri bitwaye neza mu mashuri, dukora mu nzego z’ubuzima aho dutanga ubusha mu bikorwa byo kurwanya kanseri y’ibere, kurwanya ubukene…”
Imibare yo mu 2007 igaragaza ko mu Rwanda ikibazo cy’abatema amashyamba bashaka gutwika amakara cyiharira 78.3%, mu gihe ku rwego rw’Isi, ikoreshwa ry’impapuro ryiyongereyeho 400% mu myaka 40 ishize, kandi 90% by’impapuro zigakorwa mu biti.
BK imaze guteza imbere ikoreshwa ry’ikoranabuhanga hanagabanywa impapuro zifashishwa, aho hejuru ya 60 ku ijana bya serivisi za BK zishobora gutangirwa mu ikoranabuhanga.


text:
Ubwiza n’agaciro ko gusiba mu kwezi kwa muharamu
umwirondoro uhinye
Ibyiza by’ukwezi kwa muharamu
Amezi yaremwe na allah
Ibyiza byo gusiba mu kwezi kwa muharam
Umunsi wa ashuraa
Umunsi imana yarokoye musa n’abamukurikiye
Ari nawo munsi imana yoretse farawo n’ingabo ze
- 1
- 2
ibisobanuro
UBWIZA N'AGACIRO KO GUSIBA MU KWEZI KWA
MUHARAMU
فضل صيام شهر محرم
BYATEGUWE MU KINYARWANDA
NA:
SHEIKH SIBOMANA MAHMUD
بسم الله الرحمن الرحيم
UBWIZA N’AGACIRO KO GUSIBA MU KWEZI KWA MUHARAMU
Ishimwe n'ikuzo ni iby'Imana yonyine amahoro n'imigisha bisakare ku ntumwa yacu muhamadi yo yahawe umuyoboro uzira amakemwa na none ayo mahoro n'imigisha bigere no kubantu b'iwe no kubasangirandendo be n'abamukurikiyen'abazamukurikira kugeza ku munsi wa nyuma;
Ukwezi kwa Muharamu ni ukwezi gufite imigisha n’ibyiza byinshi bihambaye,niko kwezi kwa mbere ku mwaka wa kislamu kandi kukaba mu mezi ane matagatifu,Imana yavuze igira iti: “Muby’ukuri umubare w’amezi ku Mana ni cumi n’abiri ,niyo Imana yanditse kuva igihe yaremye ibirere n’isi,muri ayo mezi harimo amezi ane azira (matagatifu), iyo ni Idini itunganye muramenye ntimuzayahuguzemo imitima yanyu”.
Qor’an 9:36.
Intumwa Muhamadi (Imana imuhe amahoro n’imigisha) yaravuze iti: “Umwaka ufite amezi cumi n’abiri harimo amezi ane matagatifu ariyo atatu akurikirana :
1- Dhul Qaadah
2- Dhul’Hijjah
3- Muharamu
4- Radjab uku kwezi kuri hagati y’ukwezi kwa Djumada Thani n’ukwezi kwa Shabani”.
Iyi mvugo iboneka mu gitabo cya Bukhari n’icya Muslim.
Icyitonderwa:
Aho Imana ivuga iti: “Ntimuzayahaguzemo imitima yanyu mukora ibyaha”.
Bisobanuye ko kizira gukora icyaha no muyandi mezi asanzwe atari aya ane matagatifu, ariko igikozwe muri aya mezi ane kiba kiremereye by’akarusho ndetse n’ibihano byacyo ku Mana biba byikubye kenshi kubera gutatira icyubahiro cyayo.
GUSIBA MU KWEZI KWA MUHARAMU
Intumwa Muhamadi (Allah amuhe amahoro n’imigisha) yaravuze ati: "Igisibo cyiza nyuma ya Ramadhani n’igisibo cyo mu kwezi kwa Muharam".
Iyi mvugo iboneka mu gitabo cya Muslim n’icya Ahmad.
GUSIBA UMUNSI WA CUMI MU KWEZI KWA
MUHARAMU
Intumwa y'imana Muhamadi (Allah amuhe amahoro n’imigisha) igeze mu mujyi wa Madinah yasanze Abayahudi basiba umunsi wa cumi mu kwezi kwa Muharamu,maze irababaza iti:kubera iki muwusiba?baramusubiza bati:“uyu ni umunsi mwiza,niwo munsi Imana yarokoyeho Intumwa yayo Musa n’Abayisirayeli ibakiza umwanzi wabo Firauni n’ingabo ze barohama mu nyanja,Intumwa y’Imana Musa yajyaga iwusiba mu rwego rwo gushimira Imana”, Maze Intumwa Muhamadi (Allah amuhe amahoro n’imiigisha) iravuga iti: “Ni jyewe ukwiye gukurikiza Intumwa Musa kubarusha, kuva icyo gihe itangira kuwusiba inategeka abayislamu kuwusiba”.
Iyi mvugo iboneka mu gitabo cya Muslimu.
IBYIZA BYO GUSIBA UMUNSI WA CUMI W’UKWEZI KWA MUHARAMU
Intumwa y’Imana yajyaga ikurikirana ukwezi cyane kugirango imenye iminsi yo gusiba ariko byabaga akarusho ku munsi wa cumi w’ukwezi kwa Muharamu n’ukwezi kwa Ramadhani. Naho ku byiza n’ibihembo byo gusiba uwo munsi, Intumwa Muhamadi (Allah amuhe amahoro n’imigisha) yaravuze ati: “Umunsi wa cumi w’ukwezi kwa Muharamu nizeye ku Mana ko uwusibye bimuhanaguraho ibyaha by’umwaka washize wose”.
Iyi mvugo iboneka mu gitabo cya Muslim.
INZEGO ZO GUSIBA UMUNSI WA CUMI
Gusiba uyu munsi bifite inzego n’uburyo butatu busumbana mu bwiza bukaba buteye butya:
*Gusiba umunsi wa cumi wonyine.
*Gusiba umunsi wa cumi ukawufatanya n’uwa cyenda,ubwo ugasiba iminsi ibiri uwa cyenda n’uwa cumi,ibi bikaba ari byiza kuruta *Gusiba umunsi wa cyenda n’uwa cumi n’uwa cumi n’umwe,ukaba usibye iminsi itatu,ibi bikaba ari byo byiza kurusha ubundi buryo bwose twagaragaje, mu rwego rwo kwitandukanya n'abayahudi bafungaga.
inkomoko:
amatsinda:


text:
Kwita izina “umunsi witegurwa mu buryo budasanzwe”
Ubuyobozi bw’akarere ka Musanze buvuga ko batangira kwitegura umunsi wo kwita izina ingagi habura amezi abiri ngo ugere kugira ngo bazatange serivisi inose ku bantu bose bazitabira uwo muhango.
Uyu ni umwe mu minsi mikuru ikomeye akarere ka Musanze kagira aho benshi mu ngeri zitandukanye baba bawiteguye kubera ko baba bawitezeho inyungu nyinshi bitewe n’umubare munini w’abatembera muri uyu mujyi kuri uwo munsi.
Umunyamabanga nshingwabikorwa w’akarere ka Musanze Bagirishya Peter Claver avuga ko umunsi wo kwita izina ingagi ari igikorwa bategura mbere y’amezi abiri ngo kibe. Iyo bategura uwo munsi bibanda ku mahoteli akorera mu karere yose.
Agira ati “tubabwira ibyo bagomba kwitegura, ibyo bagomba kuba bujuje, kuko tuba twitegura abantu benshi. Tubikora turimo gukumira ko hazagira umuntu uvuga ngo yaje aha ajya muri hoteli runaka ahuriramo n’ikibazo iki niki.”
Akomeza avuga ko bagenzura ahantu hatandukanye harimo ibikoni, aho kuryama mbese muri rusange bagenzura buri kintu cyose iyo bitegura uwo munsi.
Mpawenimana Fulgence umuyobozi wa La Palme Hotel avuga ko umunsi wo kwita izina ingagi iyo wegereje cyangwa wabaye umuntu wese ufite hoteli aba aziko azakira abantu benshi cyane bigatuma ashyira imbaraga mu kuwitegura.
Agira ati “kuri uwo munsi usanga ama hoteli yose yuzuye, kuko hari igihe nk’umuntu aba ari i Kigali ashaka nk’icyumba akakibura ukumva nawe byamutangaje akakubaza ati kubera kwita izina ingagi niyo mpamvu ibyumba byabuze? Uwo munsi rero ni umunsi udasanzwe kuko tuwubona mo amafaranga menshi bigatuma tuwitegura mu buryo bw’umwihariko duharanira gutanga serivisi inoze kugira ngo n’ubutaha abakiliya twakiriye bazagaruke.”
Abacuruza imbuto mu isoko ry’ibiribwa mu isoko nabo bemeza ko kuri uwo munsi babona amafaranga atandukanye nayo binjiza mu yindi minsi. Murekatete Olive w’imyaka 31nawe atuye mu karere ka Musanze. Yagize ati “kubera abantu baba baturutse hirya no hino mu bihugu bitandukanye abakiliya bariyongera tugacuruza kuruta iyindi minsi. Urugero njyewe iyo namenye ko umunsi wo kwita izina ingagi wageze ndangura imbuto nyinshi kuko mbanzi ko ziri bushire.”
Sibomana Aimable umuyobozi wungirije wa Virunga Hotel nawe yemeza ko umunsi wo kwita izina ingagi by’umwihariko mu karere ka Musanze uba ari umunsi udasanzwe aho baba bizeye kwakira abakiliya benshi.
Ati “uwo munsi utuma twitegura kurushaho kuko hari abandi bafashe uwo munsi nk’udasanzwe dushaka ko nabo bazaza kubona ibidasanzwe muri Musanze. Mu magambo make kwita izina ingagi amafaranga arinjira mu buryo bw’ingeri zose. Kuritwe mbona ngereranyije kuri uwo munsi abakiliya biyongeraho ku kigero cya 60%”.
Mu ibarura ryakozwe muri 2015 ryerekanye ko akarere ka Musanze gatuwe n’abaturage ibihumbi 438. Mu iterambere ry’ubukerarugendo n’amahoteli mu myaka icumi ishize kari gafite hoteli imwe ariko kugeza ubu karimo amahoteli 37.


text:
Itara rimurika:Kugaragaza uburyo 3 bwo kumurika amabara (2900K-5700K): Itara rishyushye, Cool yera, numucyo wumunsi, kandi rifite urwego 10 rwurumuri.urumuri rwimpeta ruzahuza ibyo ukeneye byose mubihe bitandukanye. , Inyenyeri za TikTok, no guhamagara kuri videwo, abajya mu birori.etc.
USB Yakozwe & Igenzura rya kure:Korana nibikoresho byinshi bifasha icyambu cya USB, nka mudasobwa igendanwa, PC, banki yingufu, charger ya USB, AC adapter, nibindi. Urashobora gukoresha igenzura rya kure, ugahindura uburyo bwo gucana, kandi ugahindura urwego rwumucyo, biroroshye kubona ibyo ukunda amahitamo mumasegonda.
360 ° Izamurwa rya Tripod:Imyanya itatu ihagaze neza kugirango itazarenga, irashobora guhindurwa kuri 360 ° inguni, ijyanye nibyo ukeneye.Uru ruziga ruciriritse ruzenguruka ruza gukoreshwa mugihe ukora maquillage, ibihangano, ubwiza & moderi live streaming, guhamagara amashusho nibindi byinshi.
Witondere gutanga mong pu ibisubizo kumyaka 5.


text:
Par:Liturujiya
I.Isomo-fatizo : Isomo ryo mu gitabo cy’Iyimukamisiri 22, 20-26
Ntuzanyunyuze imitsi y’umusuhuke cyangwa ngo umukandamize, kuko namwe mwabaye abasuhuke mu gihugu cya Misiri.
Ntimuzagirire nabi umupfakazi cyangwa imfubyi. Numugirira nabi akantakira, nzumva amaganya ye, maze uburakari bwanjye bugurumane, mbamarire ku nkota, abagore banyu bapfakare, n’abana banyu babe imfubyi.
Niba ugurije amafeza umuntu wo mu muryango wanjye, cyane cyane umutindi muturanye, ntuzamugenzereze nk’abaharanira gukira vuba: ntuzamushakeho urwunguko.
Niba igishura cya mugenzi wawe ugitwayeho ingwate, uzakimusubize mbere y’uko izuba rirenga; kuko ari cyo kiringiti cye rukumbi, n’umwambaro yifubika. None se yaryama mu ki? Nantakambira nzamwumva, kuko jyeweho ndi umunyampuhwe.
Nka Isiraheli, kuva kera ibihugu byose byagiraga amategeko abigenga. Twibuke ibitabo by’amategeko nk’icyari mu gihugu cya Uru Abarahamu akomokamo, cyanditswe mu mwaka w’2050 mbere ya Yezu, ndetse nigitabo cyitiriwe Hamurabi( Code d’Hammourabi), cyanditswe mu mwaka w’1750 mbere ya Yezu. Ikigaragara ni uko amategeko agenda ashyirwaho cyangwa akavugururwa hakurikijwe ibyifuzo bishya, ibibazo bishya…by’abenegihugu. Amategeko Musa yashyizeho mu gihe cy’urugendo rwo kuva mu gihugu cy’ubucakara(misiri) bagana igihugu cy’Ubwigenge(Kanahani), niyo yanditswe mu gitabo cy’Iyimukamisiri. Ariko yose si Musa wayanditse ahubwo yagiye avugururwa, yongerwamo andi mashya, ahuzwa n’ibihe bishya…ariko agakomeza kwitwa amategeko ya Musa. Mbese nk’uko Code penal cyangwa Code Civil byo muri iki gihe bidahwema kuvugururwa nyamara igitabo kikagumana izina ryaco.
Igishya mu mategeko ya Musa ni ikihe ?
Hari ibintu bitatu bigaragaza umwimerere w’amategeko yiswe aya Musa.
(1)Ishingiro (fondement) ry’ayo mategeko ni : Igikorwa Imana yakoze cyo kubohoza umuryango wayo ugakurwa mu bucakara, bitewe n’uko Imana yumvise AMARIRA yawo. Buri gihe, iyo ugutaka k’umuryango kuzamutse kukagera mu ijuru, Imana iramanuka igateza impinduka igamije kuramira umuryango wayo.
(2)Icyo aya mategeko agamije: Kurengera umunyantegenke.
Imfubyi, umupfakazi, umusuhuke(impunzi), n’umukene usaba ideni cyangwa inguzanyo : ni bo bantu bafatika bari mu rwego rw’abanyantegenke Imana idashobora gutererana. Muri iki gihe umuntu yakongeraho n’imfungwa, cyane cyane izizira akarengane,….
(3)Kwishyira mu mwanya w’umunyantegeke : Kugira ngo wirinde kwica itegeko rirengera umunyantege nke, inzira yoroshye ni ukwishyira mu mwanya w’uwo munyantege nke. “Ntuzanyunyuze imitsi y’umusuhuke cyangwa ngo umukandamize, kuko namwe mwabaye abasuhuke mu gihugu cya Misiri”.
Iyo wigeze gusuzugurwa mu gihe wari impunzi,wakagombye kwirinda gusuzugura impunzi no kuzigirira nabi ! Iyo uzi neza uko imfubyi cyangwa umupfakazi baba bakeneye ubufasha, wakagombye kwirinda kubarenganya ahubwo ukabangukira kubatabara.
Inyigisho ku Banyarwanda
U Rwanda rwuzuye impfubyi, abapfakazi n’abakene . U Rwanda kandi rugwije impunzi zinyanyagiye hirya no hino mu bihugu byo ku isi ndetse no mu mashyamba ya Kongo. Iyo witegereje uko Paul Kagame n’abafasha be bafata nabi impuzi ukareba agasuzuguro bazigaragariza n’ubugome bazigirira , wibaza icyo imyaka irenga 30 mu buhungiro yabigishije!
Igisubizo baha ikibazo cy’impunzi cyo ni urukozasoni : gufata ibifaru bakajya kuzinjanjagurira mu mashyamba ya Kongo! Aho gutekereza uko impunzi zataha mu bwisanzure, ubutegetsi burohereza abarozi ngo bajye kuzitsinda mu mahanga. Aho kuganira n’abo batavuga rumwe, Kagame arabashumurira Ibinywamaraso bikajya kubanigisha ibiziriko bikabatsinda mu mahoteli yo mu buhungiro, no kubarasa mu nda ! Muri make ntacyo ubutegetsi bwa Paul Kagame budakora ngo bubuze impunzi amahoro, buzihangayikishe, buzifungishe, buzihombye, buzicishe….
Aho Paul Kagame ajya yibuka ko Perezida Kayibanda na Perezida Habyarimana nta narimwe bigeze bafata gahunda yo kujya kurasa cyangwa kurogera impunzi iyo zahungiye ? Iyo babikora , yenda Kagame ubwe ntaba akiriho! Umugome udashishoza we yagerekaho ngo yenda iyo babikora bakamuhitana ibibazo biba ari bike !!
Umwanzuro
(1)Imigenzereze mibisha nk’iyo ingoma ya Kagame igaragariza abanyantegenke barimo impunzi, imfubyi abapfakazi n’imfungwa ntishobora kubura gukururira igihugu umuvumo : “Ntimuzagirire nabi umupfakazi cyangwa imfubyi. Numugirira nabi akantakira, nzumva amaganya ye, maze uburakari bwanjye bugurumane, mbamarire ku nkota, abagore banyu bapfakare, n’abana banyu babe imfubyi”
(2)Abanyarwanda b’abanyantegenke (Abapfakazi, imfubyi, impunzi, imfungwa) bakwiye kureka kuranganira mu mayoga n’ibindi biyobyabwenge ahubwo bakihatira gushyira ingufu mu gutakambira Imana kuko umunsi AMARIRA yabo yazamutse akagera mu ijuru, Uburakari bw’Imana ntibuzabura kumanukira ku mugizi wa nabi , bukamutumura !
Nitwivugurure , dufate umwanya wo gusenga Imana, twitabire misa n’amakoraniro yo gusenga….umunsi umwe gusa mu cyumweru nituwuharira gusenga Imana, sicyo kizatuma abacuruzi bahomba !
Mbifurije mwese icyumweru cyiza,
Turusheho gusabirana,
Uwanyu, Thomas Nahimana.


text:
Korali Family of Singers bateguye igitaramo bitiriye ‘Umuryango Mwiza’
Aline Gahongayire yifatanyije n’abaririmba Hip Hop
Umuririmbyi uririmba indirimbo zo kuramya no guhimbaza Imana, Aline Gahongayire yabwiye abaririmbyi nyarwanda bose baririmba injyana ya Hip Hop na Trap music ko abakunda cyane ndetse abasaba kwihanganira urupfu rwa Jay Polly yise umubyeyi wabo.
Ubwo yari mu kiganiro kuri shene ya YouTube yitwa Yago Tv show, uyu muhanzi yagaragaje ko urupfu rw’umuhanzi Jay Polly nta we rutababaje ariko agahamya ko abaririmba injyana ya Hip Hop bo byabaye akarusho ngo kuko kubura Jay Polly byababereye nko kubura umubyeyi.
Muri iki kiganiro aho Aline Gahongayire yagaragaje ko ari umukunzi ukomeye w’umuhanzi uririmba injyana yitwa Kinyatrap, Bushali, yagize ati:
”Uyu munsi ndi muri mood ya Hip Hop ndashaka guhesha umugisha umuhanzi Fireman, Yang toni, AMAG The Black ndetse na ba bandi bose baririmba Trap music, Ish Kevin, Bushali, inshuti yanjye ikomeye, ndumva nshaka kubabwira ko mbakunda, burya iyo umuryango ubuze umuntu ntabwo ari ngombwa kubereka ko ubataye kuko kubura Jay Polly ni ukubura umubyeyi, nditegura kuzasangira n’abana ba Jay Polly …Yago uzabimfashemo…”
Aline Gahongayire yabihereyeho anenga abo yise abakristo b’abahezanguni bumva ko umuririmbyi uririmba indirimbo zo kuramya no guhimbaza Imana atagakwiye kuba ajya mubyerekeye izo njyana cyangwa se ngo yambare amarineti ndetse n’ibindi birimo kwisiga amavuta y’ubwiza ahubwo bagashishikazwa no gucira bagenzi babo imanza. Yavuze ko umuntu uri muri Yesu yagakwiye kuba abohotse muri byose ahubwo yiyerekana uko ari ndetse akarangwa no kwishima. Yagize ati:
“Hari abakristo bari out there bumva ko kubaho ari ukwifunga…ushobora gukunda Yesu kandi ukanambara utu turineti kuko kwa Yesu ahubwo ni ho nabonye umuntu aba free. Abarokore b’abacamanza bari hariya ngo imisatsi, ngo amarineti, ngo rouge n’ibindi ngo ni icyaha. Ibyo si byo ahubwo icyaha kiba mu mutima wawe .Iyo utekereje nabi uba ukoze icyaha.”
Mu gusoza iki kiganiro Aline Gahongayire wari waje yambaye amarineti nk’ayabahanzi baririmba Hip Hop yagiriye abantu bose inama yo kuba abo ari bo bakareka kwishushanya ngo kuko ibyo bizabafasha kuba beza mu mitima ya bo maze ibibava mo bikagaburira Isi yose. Uyu muhanzi kandi yasoje ahamya ko ari inshuti ya DJ Briane ndetse anamwifuriza umunsi mwiza.


text:
21/01/2018, Yanditswe na Augustin Karamage, Théogène Mugenzi na Nsabimana Evariste
Abanditsi batatu bishyize hamwe batwandika iyi nyandiko twise ”Amateka y’amashyaka mu Rwanda: umuco uzirana n’«ubumuntu» burimo ubuntu”. Mu mvugo ijimije kandi yuje ubusizi, baragaruka ku kibazo cy’amateka y’amashyaka mu Rwanda; aho berekana ko ”amashyaka” na ”demokarasi” ari umuco-mvamahanga abanyarwanda bamiraguye bunguri, ubu ukaba ubabereye nk’«intore» cyangwa se akamanyu k’umutsima kabahagamye. Mu isesengura ryabo, barerekana ko ikibazo gikomereye abanyarwanda ubu, ari uko ”Umuco wa politiki mu Rwanda ugandiyemo Impilikanyi n’ubwo hakunze kuvugwa Impirimbanyi”. Bakomeza berekana ko uyu muco wo ”guhirikana” ushingiye ahanini ku ishyari risa….
Amashyaka yadutse mu Rwanda mu mwaka w’i 1959 akaba yari ahatse «impinduramatwara» mu myumvire no mu miyoborere (Revolisiyo) yabaye muri uwo mwaka.Yavutse ari ”inyabutatu” nk’uko mu mibereho y’abanyarwanda baranzwe no kubaho mu Butatu bubyarwa n’Abatwa, Abahutu n’Abatutsi.
Bishobora kwumvikana ko iyo nzira yashoboraga guha ireme amashyaka iyo bene ubwite baza kubanza kujya impaka bagamije kwumva icyo ”ishyaka” rihatse kugira ngo bacyinjize mu muco wa Politike mushya; maze uhinduke kandi uhirike (mu mutuzo nta kugonganisha cyangwa kuryanisha abantu) ya myumvire ya cyimeza.
Amashyaka yayingayingaga ane mu muco wa politike ushingiye ku ihame ry’ILIVUZUMWAMI;iyo myumvire ukaba uyisanga no muri uyu mugani: «Ibihanga bibiri ntibitekwa mu nkono imwe». Aho kubumba inkono ivuga y’INGANZAMARUMBO ngo habe hajyamo na bine, ahubwo habumbwe urwabya rutagishoboye no kubumba igihanga kimwe.
Kubera iyo myumvire abarwanashyaka [b’icyo gihe] ntibari bagishoboye kurwana ishyaka, ahubwo wasangaga basa n’abarwana ishyali, ubujyakera likazabyara Ishyano.
Uwo mugogoro ugoye wokamye politike y’amashyaka mu Rwanda. Ishyari rishyiraho umwete maze iry’indoha [MDR PALEMEHUTU] riroha andi mu nda, ay’ingwagwane yo agwa iyo gihera.
Gutaha mu ishyaka
Aho gushingira ku Ntekerezo ya politike ihuje n’imyumvire y’umuntu, ahubwo byabaye ”Ubuhungiro”, abantu bamwe baza kwihindura ukundi ari nko kwigura. Iyo ngiro yototera Rimwe gusa, ritavugirwamo kugeza ubwo ryabaye nk’iryuzuye maze rigasesa. Ababirundutse ku rugara rwaryo aho kwisuganya ngo biremareme ahubwo buhanya basubira iyo banzwe.
Inkuba y’uwa Gatanu Nyakanga
Ni bwo Inkuba yakubise biba byibagiranye, ihirika Repubulika ya mbere nayo yari yarahiritse Ingoma ya cyami, bikibutsa ibyacikiye ku Rucunshu mu mwaka w’i 1885.
Umuco wa Politike mu Rwanda ugandiyemo Impilikanyi n’ubwo hakunze kuvugwa Impirimbanyi. Umuntu asuzumye iyi myifatire yayisangamo Ishyari risa; naho Ishyaka ryarahondobereye.
Dore rero umuco wa politike wizinze ukaba Uruzingo, mbese nka Nyamwihine yihiniye kuri Rukumbi: U Rwanda rwabaye nka wawundi ngo urota nabi bukarinda bucya.
Inkuba irakubise aho kwamuka, amababa yayo iyakunjika muri Rukumbi kandi Ishyaka rimwe Rukumbi iyo ridakunguye rirakumbanya. Ryadukana agahenge kaje guhangurwa n’Intambara yabaye intandaro y’Amashyaka, si ukuvuka ararumbuka.
Inkubiri y’amashyaka muri 1991
Ku munsi w’ihamure ntawaruhije ajya guhamura. Inkubiri y’amashyaka yahubutse nk’inkuba zesa yoga u Rwanda iraruvuyanga, ivuza impanda impande zose, ugasanga ”Umugambi ugamijwe ari Uguhirika”. Abo ku mpembe barahagira aka wa munyanzara wasanguye bamuramiza uruho rw’amazi aho guhembuka agahita ahwana.
Intambara mu mashyaka
Inkomati mu mashyaka ni yo isa n’iyayikorangije maze ihita ikora mu nkaba. Aho kugira ngo asangire ingendo ijyana u Rwanda i Bumuntu, yimika ubwiko, asumba ubuvandimwe, uhuye n’uwo badahuje ibitekerezo, ubwoko cyangwa se isura akamuhutaza. Ishyaka Rukumbi mu mashyaka birihanukira birihamya.
Benamashyaka babura icyo babikoraho. Ashoboye kworoherana arwanira Guhirika mukuru wayo [MRND]; Intambara ibyumva nk’ejo nayo ati ngwino.
Isunikiramo Ubwenge bw’Umunyarwanda iti dore Umwanzi nimuhaguruke tumwese maze ahasigaye u Rwanda rube u Rwanda. N’agatsinda ni umwicanyi aho intumbi izajya iboneka muri uru Rwanda ntimukabaze !
Umugambi w’ubugambanyi urikira, urasoma uracurura ahasigaye ucuruza ubugome n’urugomo bifata intera mu guteranya abanyarwanda.
Ntibyatinze hakubita «inkuba y’inkunguzi»; ikora u Rwanda mu nkoro, iraruhombora, ruhinduka UMUTUKU, ruba murangara urangaye, ya mashyaka apfa urw’itatabya, apfira mu Rwanda na rwo rwapfuye.
Urwishe ya nka ruracyayirimo
Rugize ngo rurijajara, rujajaba rugana amashyaka, abarugaruje uruhembe rw’umuheto, amashyaka arabasema bati aho kurwana ishyaka tuzakotana maze barakotana biracika.
Nyirumuheto yihetsa ”Umuryango” urya amashyaka, awuhagamye ahinduka urwitwazo ngo ahore mu gikondorero cy’«Umuryango».
Ukora mu Nganzo wenda Ubwenge ubwegereje umuheto uraruhetura, rwose uko rwakabaye urarwogoga, urarutitiza no kuri uyu munsi wa none ni ”inteme”. Ahasigaye ”Umuryango” umera amahembe munsi yayo haba amabinga ngo uhore ubinga amashyaka i Rwanda.
Rukumbi ibaye imbata i Rwanda ndetste ihabaye ”Mbatama” ikazakokorwa n’imana ikoze umurayi. Iy’ubu ntabwo yatsinsuye ngo isase bugari, isigare yihirika nk’umurebe mu nzogera, yigize ”Musumbazose” maze uduhera iraheraheza ngo ijye ibona uko itwicundira hejuru. Ubu iratambisha intemeri aho gukangura irakungura, gukumbanya byo ni wo murimo aka wa mugani ngo ”inzira yanyereye ntiyuma”.
Ishyaka uko ryakagombye kuba riteye
Ishyaka ribyarwa n’ishya rikaza ari imvubo y’amahirwe, rihatse ineza n’umunezero, ririmo urwuri n’urwunguko, rikaba rituye mu mutimanama muzima, utunze kubaho kwa ”Muntu”, uharanira amahirwe n’imigisha y’«inkurakibi». Ni muri urwo rwego iyo abantu bagobotse umuntu, bakamutera inkunga, bakamukubita ingabo mu bitugu, bakamuha umuganda akubaka, agatunga agatunganirwa, bavuga ko bamurwaniye ishyaka.
Ishyaka muri ”Politike” ni inganzo y’imigabo n’imigambi by’«abanyamarere» biyemeje gushyira hamwe ngo baterure igihugu bagicyure i Bweramigisha. Ni ingoma y’imbaturamuntu ; igira ngo ahaguruke ahagarare, atinduke, atimbire, atumburuke, ashinge ahamye, avugane ivogonyo, yivovote, ashirukanye ashakishe inzira nzima uwitwa umuntu akwiye kuboneza kugira ngo arimbanye, arimbure ikibi, ahashye icyago ahoshe amahano, ahangire ”ubumuntu” ikibanza maze buture, abuhe ibanze areke bubanze.
Nyirintambwe iruta iy’intore, «Umugiramana» urangwa n’ishya, ishyaka akaryimika mu gituza, ishyari akaryoya akaryohera ngo ejo ritabyara ishyano mu Rwanda. Ni Umurwanashyaka w’ingenzi, ukubita urwango akarwamurura, wambaye umwambaro w’ubumanzi, uhorana Imana muri gahunda ngo imuhe ingabire ddengakamere, amere ubutwari ubu bw’igitwiko bumuha kwikorera umutwaro urimo amahango ahanga ”Kubaho” ; ni ”ubumuntu” burimo ubuntu ; buzira kwikanyiza mu bintu ; ni urugwiro rusesuye uru rutagwira inda nk’abatindi ; ni umutungo utunga muntu ngo akomere yumve ko ari umuntu, ishema rimwoge umubiri wose, agire igikundiro kimuranga, yigire, yihe, yihaze.
Kwishyira akizana abitunge, bibe Umutungo mu muco atwaye ; Umuco wa Politike awupyisure, awugire Umwimerere utajorwa, uzira kwica ukazira kwaya, uzira kwandagara no kwandavura, ukazira kwenderanya no kwanduranya ; akawutuza mu gituza nawo ukamutuza mu Rwanda.
Kurwana ishyaka…
Ni uguhaguruka ugashinga ugahamya, ugira ngo ejo udahuga ukarwana ishyari kuko rishyira kera rikabyara ishyano. Ni ugukenyera ugakomeza, ukiha imbaraga ndengakamere ngo uboneze ingingo z’indongozi, unihura ijambo rizira ivebo, ndavuga umuvanda utagira inenge, ukabura umuntu akaza wese, akabona u Rwanda akarwegera, akarujya mu nda akarwumvira, maze akaruhobera akaruhuza agira agiti « Uraho Rwanda rwanjye, uri uwanjye turi Mahwane ; kuva ubu nitwa Umwenegihugu, ndi Nyirurwanda ndurimo wese na njye rukambamo buri iteka, ntawe urumvutsa kirazira i Rwanda ».
Mbonye umugambi utagamuburuzwa, ku ikubitiro ari iwacu, kuri Gakondo aho nkomoka, ni aho nicaye nkahatura, hakanturamo tukabana, nkahaba imbata itabaturwa, aho ”abakurambere” babaye, bakahatura bakahataha, mbarimo iyo batuye, ubu turatunye turabana.
Ubutaka bwanjye ni wo Mutungo, ni wo Mutongo w’«abakurambere» na bo bakomora kuriGakondo bakondewe n’Imana ; none rero Butaka bwanjye, urataka nkwumva n’iyo naba ndi mu rinini ngomba kwicura ngacuranga ngira ngo udacura icyuna nkabura intama n’ibyuma.
Dore igihango kidahanga ugitatiye « Butaka bwanjye sinkuvutswa n’umugore, sinkuvutswa n’umugabo, sinkuvutswa n’umutwa sinkuvutswa n’umuhutu sinkuvutswa n’umututsi, sinkuvutswa n’umuzima n’umuzimu ntakumvutsa ; ndagira ngo rero nkugumbire nk’umubyeyi wugumbira ikibondo ; nkwegere nkugane ngira ngo umpereze umuganura ; nkugane nkwegere nkubugabuge maze nguterure ngutuze mu gituza nawe untuze mu Rwanda ».
Umurwanashyaka arangwa n’«ubupfura, urugwiro n’ubumuntu»; azira kwandagara, kwenderanya no kwanduranya ; yirinda kurwana ishyari kuko rishya rishyira Ishyano. Nimucyo turwane ISHYAKA, twoye kurwana ISHYARI


text:
TUZIRIKANE KU IJAMBO RY’IMANA RYO KU CYUMWERU CYA 15 UMWAKA C.
Ivug. 30,10-14; Kol 1, 15-20; LK 10,25-37.
Bakristu, namwe mwese bantu mushakashaka Imana n’umutima utaryarya! Nimuhorane impagarike n’ubugingo bituruka ku Mana Umubyeyi wacu idushishikariza kuyumva, kubahiriza amabwiriza yayo no kuyikunda kuruta bose na byose.
Bantu b’Imana, ahantu hose hateraniye abantu barenze umwe ni ngombwa ko habaho amateko arinda uburenganzira bwabo kugira ngo hatagira ubangamira undi yitwaje uburenganzira bwe. Ayo mategeko n’amabwiriza amwibutsa ko uburenganzira bwe burangirira aho ubw’undi butangirira, bityo bigatuma babaho mu bworoherane mu mibereho yabo. Imana kuva yamara gutora umuryango wa Israheli yawushishikarije kuyumva no gukurikiza amategeko yayo kuko ariyo isoko y’umunezero udakama. Nawe nicyo igusaba.
Muntu w’Imana, gukunda Imana n’umutima wawe wose n’ubwenge bwawe bwose ni kimwe mu bigomba kukuranga kuko uri umwana w’ikinege imbere y’Imana yawe kandi “umwambari w’umwana agenda nka se”; Ese witeguye gukurikiza amabwiriza y’Umubyeyi wawe? Uremera guhara urwango wibitsemo? Wiyemeje guhara imigirire mibi yakugize imbata? Wiyemeje guhungira kure ikibi aho guharanira gusobanura impamvu ubona ari ngombwa kugikora? Ese ko mbona muri iyi minsi hari benshi ibintu byose babigereka ku Mana, aho wowe ntiwaba uhamya ko imigirire mibi yawe yabazwa Imana kuko ariyo yakuremye gutyo? Muntu w’Imana igihe n’iki kandi cyasohoye: hinduka, hindukira, garuka mu nzira nziza, Imana yawe ntiyakuremeye kwirahuriraho amakara, yakuremeye umudendezo udashira kandi Kristu yitanze kugira ngo uwo mudendezo ntuzigere ugira iherezo kandi wihatire kuwusangira no kuwusogongeza mugenzi wawe mukiri hano ku isi: iryo niryo tegeko risumba ayandi.
Muntu w’Imana, gukunda Imana, gukunda mugenzi wawe, bisaba kugira umutima utagira imbereka, umutima ubona umuntu wese nk’ishusho itagaragara y’Imana, umutima wumva ko umuntu ari nk’undi, umuntu ufata ibyishimo n’akababaro k’undi akabigira ibye, umuntu ufite umutima wagutse kandi ubohotse.
Muntu w’Imana niba wemera gukunda Imana n’umutima wawe wose, n’imbaraga zawe zoze n’ubwenge bwawe bwose kandi ugakunda mugenzi wawe nkawe ubwawe, hari intambara ugomba gufasha Imana kurwana: rwanirira guca ingoyi z’akarengane, rwanirira guca ingoyi z’irondakoko n’ibisigisigi byaryo byose, rwanya ikinyoma wimike ukuri, rwanirira amahoro kandi uyaharanire, haranira ko ineza iganza inabi, haranira kugira impuhwe maze urebe ngo uratunga ugatunganirwa: ngiryo ibanga ryo kuronka Ubugingo buhoraho iteka.
Muntu w’Imana, liturujiya y’Ijambo ry’Imana ry’iki cyumweru igufashe kwisuzuma no gusubiza agatima impembero. Uzirikane ko urubanza rwawe rushingiye ku bikorwa byawe! Uhore uzirikana ko Imana itazakubaza umubare wa Misa wagiyemo, ahubwo izakubaza icyo wumvise wagikoresheje iki? Ntizakubaza ikirundo cy’amafaranga watunze, ahubwo izakubaza witaye ku bakene bangahe? Ntizakubaza umubare w’amazu y’imitamenwa wubatse ahubwo uzakubaza wacumbikiye bangahe batagira aho baba? Muntu w’Imana ko ingingo z’urubanza zose uzizi kuki waharanira kuzatsindwa? Sinkwifuriza gutsindwa ahubwo tangira utegure urubanza kuva ubu, uzirikana ko “uwo uzaheka ntumwicisha urume”. Nkwifurije intsinzi irambye.
Padiri NKUNDIMANA Théophile.